Навоий вилоятининг Хатирчи туманида 2021 йилнинг 2 февраль куни фермер Музаффар Муҳаммадиевнинг қабри очилди. 55 ёшли фермернинг жасади ўтган йили 6 ноябрда уйининг олдидаги катта ариқдан топилган эди.\nТуман суд тиббий экспертизаси чиқарган дастлабки хулосада марҳум алкогол ичимлик истеъмол қилгани, ариққа йиқилиб, нафас йўлига сув кетиши оқибатида ўлгани қайд этилган.\nМарҳумнинг яқинлари маҳаллий экспертиза хулосадан норози бўлиб мурожаат қилганидан кейин республика даражасидаги ишчи гуруҳ келиб, майит қайта экспертизадан ўтказилган.\n29 февраль куни марҳумнинг акаси Ҳамро Мустафоевга Республика суд тиббий экспертизаси илмий-амалий маркази директори Алишер Искандаров имзоси билан экспертиза хулоса билан танишишин мумкинлиги ҳақида хат келган.\nАммо Мустафоевнинг “Элтуз”га айтишича, шу вақтга қадар вилоят прокуратураси марҳумнинг яқинларига экспертиза хулосаларини кўрсатмаган.\nХатирчилик фермер Музаффар Муҳаммадиев 2020 йил 5 ноябрда уйидан танишлари томонидан овқатланишга бориш мақсадида олиб кетилган. 6 ноябрь куни унинг ўлиги хонадонидан унча узоқ бўлмаган Қаҳрамон ариғидан топилган.\nМарҳумга тегишли “Шерали Бобур 2018” фермер хўжалигига 49 йилга ажратилган ер майдонининг туман ҳокими қарори билан 3 нафар фуқарога ўтказилиши ўзаро келишмовчиликларга сабаб бўлган.\nМарҳум фермер 5 ноябрь куни Навоий вилояти маъмурий судида ўз даъво аризаси бўйича иштирок этган. Айбланувчи томон – ўша вақтдаги туман ҳокими Ғафур Алиев судда иштирок этмаган ва суд бошқа кунга қолдирилган. Ўлимидан кўп ўтмай эса марҳум фермер судда ғолиб, деб топилиб, туман ҳокими маъмурий жавобгарликка тортилган.\nФермернинг ўлими билан боғлиқ тергов иши бир муддат қўзғатилиб, кейин яна тўхтаб қолган. Сўнг марҳумнинг яқинлари туман, вилоят ИИБлари, Бош прокуратура ва президентгача ариза билан мурожаат қилган.\nМурожаатлар самараси ўлароқ, маҳаллий экспертиза хулосаларидан қониқмаган марҳумнинг яқинлари майитни қайтадан экспертиза қилдиришга эришади.\nНавоий вилояти прокуратураси мулозимининг “Элтуз”га айтишича, шикоятчиларнинг аризасига биноан марҳум фермернинг қабри очилган ва бу бўйича тергов олиб боряпти.\nСуд ҳукми эълон қилинмагунча бошқа қўшимча маълумот тақдим эта олмаслигини билдирган прокуратура вакили ҳолат бўйича жиноят иши қўзғатилгани тасдиқлади.\nУнинг таъкидлашича, далиллар ва аризачининг мурожаатидан келиб чиққан ҳолда иш юзасидан Жиноят кодексининг 97-моддаси “ж” банди (ўта шафқатсизлик билан қасддан одам ўлдириш) бўйича тергов давом этмоқда.\nМарҳумнинг акаси Ҳамро Мустафоевнинг сўзларига кўра, бу иш бўйича Тошкентга 5 марта бориб келган. Жиноят яширилиб, ишлар яна босди-босди бўлиб кетишдан қўрқяпти.\n“Бу ишларнинг бошида туман ҳокими Ғафур Алиев турибди,– дейди Ҳамро Мустафоев. – Бошидан иш олдинга силжимади. Орада ҳоким ишдан кетса ҳам бу иш кўтарилмади.\nМаҳаллий суд экспертизасининг дастлабки хулосаларидан қониқмадик. Республикага мурожаат қилдик. Ишчи гуруҳ келиб, 2 февраль куни майитни қайта экспертизадан ўтказди. Хулосаларни вилоят прокуратурасига топширди.\nБизга маълум қилишларича, хулосада укамнинг сувга тушиб кетиб ўлмагани, ундан олдин жони узилгани, сўнг сувга ташлангани айтилган. Ишни тезлатишлари бўйича вилоят ва республика прокуратурасига қайта-қайта мурожаат қилдик.\nАммо на иш олдинга силжийди, на бизни жараён қандай кетаётганидан бохабар қилишади. Ҳатто адвокатимиз сўраган ҳужжатларни ҳам беришмаяпти. Ҳолат ижтимоий тармоққа чиқиб кетишидан чўчишаётган экан”.\n“Элтуз”га яқин манбанинг хабар беришича, Навоий вилояти прокурори Бахтиёр Аҳмедов яқинда ҳайфсан олган. Унинг иш фаолиятидан норозилар кўпчиликни ташкил этади.\nБош прокуратурага унинг устидан келиб тушган мурожаатлар орасида навоийлик фермерларнинг аризалари анча кўп. Бироқ ишлар олдинга силжимаяпти.\nЧунки кластердан норози фермерлар сони қанчалик кўп бўлмасин, бу тизим ўзини оқласа ҳам, оқламаса ҳам шахсан президентнинг ташаббуси ҳисобланади. Марҳум Музаффар Муҳаммадиев яқинлари ҳам фермернинг ўлимига ер бўйича муаммолар сабаб бўлганини иддао қилишмоқда.\ndata-title="Хатирчилик фермернинг қабри очилди, аммо экспертиза хулосалари яқинларига кўрсатилмаяпти" data-description="<!-- wp:paragraph --> <p>Навоий вилоятининг Хатирчи туманида 2021 йилнинг 2 февраль куни фермер Музаффар Муҳаммадиевнинг қабри очилди. 55 ёшли фермернинг ..." data-image="https://eltuz.com/wp-content/uploads/2020/12/rasm4298010.jpg" data-url="https://eltuz.com/sas/217542/" data-services="facebook,odnoklassniki,twitter,telegram" data-counter="ig">\nПрофессор Кристиан Ласслетт Ўтган ҳафтада Гулнора Каримовага нисбатан «ёпиқ эшиклар ортида» янги жиноий айбловлар бўйича суд бўлиб ўтди. Каримованинг ...


МБА чемпиони коронавирусга қарши кураш учун катта миқдорда хайрия қилди / Olamsport.com\nМБА чемпиони коронавирусга қарши кураш учун катта миқдорда хайрия қилди\nТеглар : МБАТоронтоЛин\nКанаданинг "Торонто" клуби баскетболчиси Жереми Лин коронавирусга қарши кураш учун хайрия қилди.\nМиллий баскетбол ассоциацияси чемпиони 500 минг долларни хайрия жамғармаси ҳисоб рақамига ўтказиб берди. Ярим миллион доллар Direct Relief and Feeding America ташкилоти томонидан пандемияга қарши кураш учун сарфланади.\nБу Лин томонидан амалга оширилган биринчи хайрия акцияси эмас. У аввалроқ 100 минг долларни болалар жамғармасига, 150 минг долларни эса Уханда коронавирусга қарши тиббиёт ускуналари харид қилиш учун ўтказиб берган эди.\nАҚШ коронавирус юқтирганлар сони бўйича биринчи ўринга чиқиб олди, "ЛАК" "кураш"га $ 25 млн ажратди 0\nМустақил Ўзбекистоннинг илк Олимпиада чемпиони Лина Черязова вафот этганига 1 йил тўлди 0


Ўзбекистон ҳам Мяньмардаги вазиятдан 'хавотирда' - BBC News O'zbek\nБу хусусда Ўзбекистон Ташқи ишлар вазирлиги баёнот билан чиққан.\nВазирликка кўра, Мяньмарда вужудга келган вазият, айниқса, бу мамлакатдаги мусулмон озчилиги тўқнаш келаётган зўравонликларга оид хабарлар Ўзбекистонда хавотир билан қарши олинган.\nВазирлик Ўзбекистон Инсон Ҳуқуқлари Умумжаҳон Декларацияси ва БМТ Низомида қайд этилган тамойиллар, яна шунингдек, Ислом Ҳамкорлик Ташкилотининг мақсад ва вазифаларига асосланган ҳолда, зўравонликнинг ҳар қандай кўринишини қоралашини баён қилган...\nХудди шундан келиб чиққан ҳолда, Мяньмар раҳбарларини бегуноҳ мусулмонларга қарши зўравонликларга чек қўйиш ва бунинг олдини олиш учун лозим бўлган барча чораларни кўриш, мавжуд муаммони фақат тинч йўл билан ҳал этишга чақирган.\nВазирликнинг ўз расмий баёнотида бунга қўшимча маълум қилишича, Ўзбекистон ҳукумати Мяньмардаги қочқинларнинг эҳтиёжларини қондириш учун у ерга инсонпарварлик ёрдами юборишга қарор қилган.\nКуни-кеча Қозоғистон ва Қирғизистон Ташқи Ишлар вазирликлари ҳам шунга ўхшаш баёнот билан чиқишган. Бунга қўшимча, улар БМТ ни вазиятга зудлик билан аралашишга чақиришган.\nЎзбекистон эса, буларнинг барчаси манзарасида Мяньмардаги қочқинларга кўмак беришга қарор қилган биринчи Марказий Осиё давлати бўлган.\nАммо вазирлик баёнотида кўзда тутилаётган инсонпарварлик ёрдамининг миқдори, унинг қай бир шаклда бўлиши ва Мяньмарга айнан қачон юборилиши тафсилотлари ҳозирча очиқланмаган.\nМарказий Осиё Мяньмар инқирозидан 'хавотирда'\nРасмий ва норасмий акс-садолар\nАйни мавзу шу кунларда барча йирик ижтимоий мулоқот тармоқларида ўзбекистонлик аксарият интернет фойдаланувчилари орасида қизғин баҳсу мунозаралар марказига айланган.\n"Рейтерс" ахборот агентлигининг хабар беришича, ўтган бир ҳафтадан ортиқроқ вақт давомида ҳукумат кучлари ва Рохинга жангарилари ўртасидаги тўқнашувларда қурбон бўлганларнинг сони камида 400 кишига етган.\nҚурбонлардан аксариятининг "мусулмон Рохинга жангарилари" эканликлари айтилади.\nХабарларга кўра, сўнгги зўравонликлар боис, Мяньмарни ташлаб чиққан ва ташлаб чиқиш ҳаракатида бўлган маҳаллий мусулмонларнинг сони қарийб 300 минг кишига яқинлашган.


Германия Туркиядаги дипломатик ваколатхоналарини ëпди\nГермания Туркия пойтахти Анқарадаги элчихонаси¸ шунингдек Истанбулдаги консуллик идорасини вақтинча ëпди. Ташқи ишлар вазирлигига кўра¸ бундай қарорга немис дипломатик ваколатхоналарига нисбатан бўлган таҳдидлар сабаб бўлган.\nАйтилишича¸ Истанбулдаги немис мактаби ҳам хавфсизлик таҳликаси ортидан ëпилган.\nЎтган ҳафта Германия расмийлари Анқарадаги немис фуқароларини эҳтимолий террор ҳужумларидан огоҳлантирган эди.\nАйни пайтда¸ Курдистон ишчилар партиясидан ажраб чиққан “Курдистон эркинлиги лочинлари” деб номлаган гуруҳ Интернет орқали тарқатган баëнотида Туркия жануб-шарқида бораëтган махсус амалиëтларга алоқадорларга нисбатан ҳужумлар уюштириш билан таҳдид қилди.\n13 март куни Анқарада амалга оширилган террор хуружидан сўнг Туркия ҳарбийлари курд минтақасида кенг кўламли амалиëт олиб бормоқда. Бу ҳужум оқибатида 37 одам нобуд бўлди.\nҲужум учун масъулиятни зиммасига олган курд гуруҳи қурбонлар аксари оддий одамлар эканига қарамай¸унинг полициячиларга қарши қаратилганини иддао қилди ва янги ҳужумларда ҳам аҳоли орасида қурбонлар бўлажагини билдирди.\nАнқарада 17 февраль куни уюштирилган террор хуружи учун ҳам жавобгарликни айни курд гуруҳи ўз зиммасига олган эди. Бу ҳужум оқибатида 29 одам нобуд бўлган эди.


Ўзбекистон Осиёнинг энг йирик фестивалига ҳамкор давлат сифатида танланди — KMODS\nPosted on 04.02.2020 Author admin\tКомментарии к записи Ўзбекистон Осиёнинг энг йирик фестивалига ҳамкор давлат сифатида танланди отключены\nҲиндистоннинг Харьян штати Фаридобод шаҳрида “Surajkund Mela” — дунёнинг энг йирик ҳунармандчилик фестивалининг тантанали очилиш маросими бўлиб ўтди, унда Ўзбекистон шерик-мамлакат сифатида иштирок этмоқда.\nБу ҳақда Туризмни ривожлантириш давлат қўмитаси хабар берди.\nТадбирда Ҳиндистон Президенти Рам Натх Ковинд, Харьян штати бош вазири Манохар Лал Кхаттар, Харьян ва Химачал Прадеш штатлари губернаторлари, дипломатлар, ОАВ ҳамда жаҳоннинг 40 давлатидан ташриф буюрган иштирокчилар ҳозир бўлишди.\nОчилиш маросими фестивалнинг асосий кўчаси бўйлаб тантанали юришдан бошланди, у ерда, шунингдек, Ҳиндистон ва иштирокчи-давлатлар мусиқачилари ва фольклор жамоалари чиқишлар қилишди. Ҳиндистон Президенти Рам Натх Ковинд Ўзбекистон павильонида тўхтаб, мамлакатимизнинг ҳунармандчилик ва амалий санъат экспозицияси билан яқиндан танишди ҳамда ҳунармандларимиз билан суҳбатлашди.\nПрезидент очилиш маросимида қатнашар экан, “Surajkund Mela” фестивали Ўзбекистоннинг бой маданияти ва анъанавий санъати билан яқиндан танишиш учун ажойиб имконият бўлганини таъкидлади.\n“Ҳиндистон ва Ўзбекистон ўртасида чуқур маданий ҳамда дипломатик алоқалар йўлга қўйилган. Давлатларимиз умумий географик чегараларга эга бўлмаса-да, бизнинг дилларимиз жуда яқин. Маданият ва санъат соҳаларидаги узвий ҳамкорлик одамларни яқинлаштириб, халқларимиз ўртасидаги дўстлик ва эзгулик алоқаларини мустаҳкамлайди”, — деди у.


Чегарадан қарийб 160 кг гиёҳванд моддани олиб ўтаётган шахс ушланди | Qalampir.uz\nЧегарадан қарийб 160 кг гиёҳванд моддани олиб ўтаётган шахс ушланди\n3-саҳифа\t02 Ноябрь 15:16 4464\nТошкент вилояти божхона бошқармаси “Ойбек” чегара божхона пости ходимлари 156 кгга яқин гиёҳвандлик воситаларининг ноқонуний айланмасини фош этди. Бу ҳақда Давлат божхона қўмитаси Матбуот хизмати QALAMPIR.UZ’га хабар берди.\nҚайд этилишича, “Ойбек” чегара божхона постига кириб келган фуқаро Б.У. бошқарувидаги узум ортилган DAF автомобили божхона кўригидан ўтказилганда у мамлакат ҳудудидан транзит тарзида ўтиб, Россия Федерациясига кетиши аниқланган.\nЮк автомобили тезкор тузилмаларнинг махсус кузатуви остида, “Янгийўл” божхона постида ўрнатилган тартибда кўздан кечирилган. Тиркаманинг пол қисми очиб кўрилганида, божхона ходимларининг кўзини шамғалат қилиш мақсадида полда яширин бўлмалар ҳосил қилиниб, улар орасига эса яшил рангли елим идишлар полиуретан кўпик кўмагида зичлаб жойлаштирилгани маълум бўлган.\nУддабуронлик билан жойлаштирилган 141 дона елим идишларда, идиши билан ҳисоблаганда жами 156 кгга яқин гиёҳвандлик воситалари борлиги фош бўлган.\nГиёҳвандлик воситаларининг ҳидини хизмат итлари пайқамаслиги учун идиш қопқоғига махсус смола - қатрон кўмагида ишлов берилган.\nТезкор тадбир давомида 149,76 кг “гашиш”, 4,44 кг “опий” ва 1,52 кг “героин” гиёҳвандлик воситалари ашёвий далил сифатида олинган.\nХабарга кўра, ҳозирда мазкур ҳолат юзасидан божхона органлари томонидан жиноят иши қўзғатилган.\n28 Ноябрь 13:57 67954\n29 Ноябрь 14:43 55875\n30 Ноябрь 10:55 32950\n29 Ноябрь 12:05 24236\n28 Ноябрь 09:52 22240


Нажот Масихдадир 2 — Dilkashradio.com\nНажот Масихдадир 2\nБаъзи одамлар, Муқаддас Китоб ўргатадиган нарсалар тўғри, лекин фақат бу айрим одамлар учун деб айтишади, бундан ташқари яна Худони олдига олиб борадиган бошқа динлар борлигини сизга айтишлари хам мумкин. Албатта биз яхши биламизки бу шайтоннинг ёлғончилигидир. Худога ва абадий ҳаётга олиб борадиган битта йўл бор. Бу йўл Исо Масиҳдир. У барча одамларнинг ҳамма жойда, уларнинг гапирадиган тилига ёки улар қандай ҳаёт кечираётганлигига қарамасдан уларнинг Қутқарувчиси бўлишни хоҳлайди.\nХудованд Нуҳга кема ясашни буюрган эди, чунки У бутун оламни жазоламоқчи эди. Худованд Нуҳга фақат битта эшиги бор битта кемани ясашни буюрган эди. Нуҳ ясаган кемага ўша битта эшик орқали кирганларгина Худонинг жазосидан қутулганлар. Нуҳ ва унинг оиласи Ҳудога ишонар эди ва кемага эшик орқали кирган эди. Нуҳ ва унинг оиласи Худога ва Унинг сўзларига ишонганликари учун улар кемага эшик орқали кирдилар ва қутқарилдилар. Абадий ҳаётга олиб борадиган эшикка кириш учун, Худо ва Унннг Каломи билан рози бўлиб фақат Қутқарувчи бўлган Исога ишониш керак.\nИсо Худонинг эшигидир. Худони олдига олиб борадиган бошқа йўл йўқ. “ Ўғри фақат ўғирлаш, буғизлаш, барбод қилиш учун келади. Мен эса уларга ҳаёт, фаровон ҳаёт бериш учун келганман” деб ёзади бизга Юҳанно мактубининг 10:10. Исо айтдики, У шайтон сингари эмас, қайсики одамларни фақат барбод қилишни хоҳлайди. Исо Унга ишонган барчасига Худо билан бўлган абадий ҳаётни бериш учун бу дунёга келди. Шайтон, унинг йўли энг яхши, энг қизиқарли ва энг қувончли ҳаётга олиб боради, деб алдайди.\nОдамлар, шайтоннинг йўли Исо Масиҳ кўрсатган йўлдан яхшироқ деб ўйлашлари учун шайтон уларга етарлича кайф сафо етқазади. Қандай ўтакетган ёлғон! Муқаддас Китоб, Исога ишонишни рад этганлар Худодан ажраладилар ва оловли кўлда абадий жазони оладилар деб аниқ айтади. Исо бизга ҳаёт, фаровон ҳаётни беришини аниқ айтган. Унинг ваъдалари ҳақиқийдир. Исо бизга берадиган ҳаёт энг зўр ҳаётдир, унинг охирида эса ҳеч қандай афсусланишлар бўлмайди. Исо,Унга ишонадиганларга янги, абадий ҳаётни бериш учун келди. “Исо шундай айтди: Мен ҳаёт нониман. Менинг олдимга келган одам сира оч қолмас, Менга ишонган одам ҳеч қачон чанқамас” Юҳанно 6:35.\nБундан ташқари яна шундай деб айтади Раббимиз Исо Масих. “Мен яхши Чўпонман. Яхши Чўпон қўйлари учун жонини бағишлайди” Юҳанно 10:11.\nИсо, яҳудийларнинг бошлиқлари У Худодан юборилган Нажоткорлигига ишонмасликларини ўз шогирдларига айтган. Шу сабабли хам иброний бошлиқлари Уни ўлдириш ниятида эди. Исо Ўзини қўйларини севадиган ва улар учун ҳатто ўлимга ҳам тайёр бўлган чўпонга ўхшайди деб айтди. Ишаё пайғамбар, Исо бошқалар учун азоб чекишини ва ўлишини башорат қилган эди. “Лекин У бизнинг бутун ожизлигимизни Ўзига олди бундан ташқари бутун касалликларимизни ҳам. Азиз радио тингловчи мухлислар Раббимиз Исо Масихга ўз хаётингизни топширинглар, У сизни энг хавфсиз жойга олиб боришига ишонинглар.\nМуқаддас Рух бошқаруви


Шафтоли камқонликни даволайди - zarnews.uz\nШафтоли камқонликни даволайди\nЖаннатмакон юртимизда пишиб етилган мева-сабзавотлар инсон организми учун зарур бўлган микроэлемент ва витаминларга бой саналади.\nБиргина шафтоли мевасини олсак, унинг таркибидаги фойдали элементлар инсон саломатлигини мустаҳкамлашда муҳим ўрин тутади.\nУшбу мева дарахти иссиқликни хуш кўради, бўйи эса унчалик баланд бўлмайди. Шох-шаббаларининг кенглиги, қолаверса, пушти рангда гуллаши билан бошқа мевалардан фарқланади.\nШафтолининг ватани шимолий Хитой деб тахмин қилинади. Маълумотларга қараганда, у Европага Италия орқали тарқалган.\nЕтилиб пишган шафтоли таркибида 15 фоизгача шакар, олма, узум, лимон, аскорбин (С витамини) кислоталари, эфир мойи, калий, кальций, темир каби минерал моддалар, В гуруҳига мансуб витаминлар, А провитамини, пектин моддалари мавжуд. Айниқса, унинг сариқ туслиси ўзида жуда кўп миқдорда каротин моддасини сақлайди.\nБу мева сафро ҳайдовчи ва ич сурувчи хусусиятга эга. Унинг таркибидаги органик кислоталар ва эфир мойлари меъда секреция фаолияти ва ҳазмни яхшилайди. У иштаҳани очади. Шафтолида минерал моддалар бисёрлиги сабаб ундан камқонлик ва гастрит (меъда шиллиқ қавати яллиғланиши)да даво мақсадида қўлланилади. Таркибида калий тузи мавжудлиги боис, у юрак билан боғлиқ касалликларда ҳам тавсия этилади.\nЮрак уриши муаммоларида, камқонлик, меъда-ичак хасталикларида, организмда кислота миқдори тушиб кетганда, қорин дам бўлганда овқатланишдан 15-20 дақиқа олдин ¼ стакан миқдорида шафтоли шарбати ичиш тавсия этилади. Шунингдек, шафтоли меваси витаминларга бойлиги сабабли грипп ва ЎРВИ касалликларини олдини олишда, инфекцион хасталикларда, авитаминозда ҳам қўлланилади.\nХалқ табобатида ревматизм, меъда-ичак касалликларида шафтоли гули ва баргидан тайёрланган дамлама беморларга тавсия этилади. Шафтолининг эндигина узиб олинган гуллари сафро ҳайдовчи ва сурги воситаси саналади.\nМазкур мевада юқори миқдорда углевод ва шакар моддаси мавжудлиги сабаб, семизлик ва қандли диабет билан оғриган беморларга уни истеъмол қилиш тавсия этилмайди. Бундан ташқари шафтоли аллергия чақириш хусусиятига эга. Айниқса, усти гул чанги билан қопланган шафтоли (тукли) тури аллерген маҳсулот саналади. Шу боис, бундай хасталик билан оғриётган беморларга ҳам ушбу мевани истеъмол қилиш мумкин эмас. Шунингдек, кўп миқдорда шафтоли ейиш дисбактериоз (ич кетиши) ва ичаклар фаолиятининг бузилишига сабаб бўлиши мумкин. Қолаверса, ушбу мева ҳаяжонга берилувчи инсонларга ҳам тавсия этилмайди. Чунки, у асаб тизимини қўзғаш хусусиятига эга.\nФуқаролиги йўқ киши қачон ва қандай тартибда паспорт олади?\nСамарқанднинг руҳий бекатлари\nГрузия НАТО аъзоси бўлишга тўлиқ тайёр эканини маълум қилди


17:52 / 17.02.2020 | Guzal | 1156\nАссалому алайкум! Мен 10 йил бўлди келин бўлиб тушганман. Шу вақт давомида қайнонам ва қайнопам уйда уй бекаси. Аммо бу йил қайнонам пенсия ола бошлади. Билсам, 3та иш жойида 30 йилдан бери документ тўғирлаб юргизиб қўйилган экан. Ойлик олмаганлар, аммо пенсия пайти келиб нафақа оляптилар. Улар бошида 15 йилча шунчаки бориб юрган эканлар. Аммо тўлик ишламаганлар. Бу пул халол эмаску тўғрими? Уйда барча намоз ўқиб, рўза тутади. Шу пулдан билиб билмай мен, болаларим еса харом луқма бўладими? Улар олдин хамма шундай қилган, жуда кўпчилик хозир шундай пенсия олади, у бировни пулимас, ўғирликмас, давлатга қанча солиқ тўлов тўлаймиз. Шундан арзимагани энди қайтиб келяпти дейишади. Илтимос бу иш нотўғрилиги тўғрисида маълумот бериб, каналингизга ҳам қўйсангиз. Шояд буни ўқиб кўпчиликнинг кўзи очилса.\n– Ва алайкум ассалом! Пенся пули аслида инсон ўз ҳисобидан ўтказган пуллари ҳисобланади. Бу тўғри. Ҳорижий давлатларда ҳар бир инсон ҳисобига қанча пул ўтказгани, жамғармаси қанчалигидан ҳамма вақт хабардор бўлиб туради. Чунки бу қарз бўлиб, умр давомида бериб, маълум бир ёшга етганидан кейин қайтариб олади. Шунга кўра ким қанча ўтказса ўшанчани олишга ҳақи бор. Ўтказмаган инсон эса бировларнинг ҳаққини ўмараётган инсон ҳисобланади. Бу эса ҳаром бўлади. Валлоҳу аълам!\nЖарохти бор одам намози\nХамирга коньяк қўшиш\nКуйдиришга қасам ичиш\nРўмол ўрамаганнинг жазоси қандай?


Гренляндиядаги муз тоғлари.\nЎтказилган сўнгги илмий тадқиқотлар бундан 120 минг йил олдин иқлим исиган даврда денгиз сатҳи ҳозирги кўрсаткичлардан 10 метр баландга кўтарилганини кўрсатди.\nNature Communications журналида чоп этилган илмий мақолада ёзилишича, сўнгги икки муз даври орасида денгиз сатҳи кўтарилишининг асосий сабабчиси Антарктида музларининг эриши бўлган.\nДенгиз сатҳи кўтарилиши иқлим ўзгариши туфайли инсонлар дучор бўладиган энг муҳим муаммоларнинг бири бўлиб, керакли чораларни кўриш учун келажакда денгиз сатҳи ўзгаришини тўғри башорат қилиш муҳим аҳамият касб этади.\nАйни дамда Ерда бундан 10 минг йил олдин бошланган икки муз даври орасидаги давр давом этмоқда. Аммо сўнгги 200 йил ичида атмосферага чиқарилган иссиқлик газлари иқлим сўнгги икки муз даври орасидаги даврга солиштирганда анча тез ва кескин ўзгаришига сабаб бўлди. Шу сабаб олимлар бу сафар денгиз сатҳи сўнгги иқлим исиган даврдагига қиёслаганда анча кўп кўтарилишини айтмоқда.\nБундан 125-118 минг йил олдин содир бўлган икки муз даври орасида ўртача ҳарорат бугунгидан 1℃ юқорироқ бўлган. Яқин келажакда сайёрамизда ўртача ҳарорат яна 1℃ га кўтарилиши кутилмоқда.\nИлмий мақолада ёзилишича, сўнгги икки муз даври орасида денгиз сатҳи 10 метрга кўтарилгани аниқланган. Аввалига Антарктидадаги музликлар, бир неча минг йилдан кейин эса Гренландия музликлари эрий бошлаган. Бу даврда денгиз сатҳи асрига 3 метрга кўтарилган. Солиштириш учун, сўнгги 150 йил давомида бу кўрсаткич 0,3 метрни ташкил қилди.\nОлимлар ҳисобларига кўра, 2000 йилга солиштирганда 2100 йилгача денгиз сатҳи 70-100 смга кўтарилади. Бу ҳисоблар сувнинг кўтарилиши ва пасайиши ҳамда сунъий йўлдошлардан олинган маълумотларга таянади. Аммо аксар моделларда муз қояларининг беқарорлиги эътиборга олинмаган. Океанда қалқиб турадиган муз қатламлари ҳажми ўта катта бўлиб кетса, улар қулаб тушади ва натижада ердаги музликнинг океанга тушиш суръати тезлашади.\nШу сабаб сўнгги тадқиқотда умумий денгиз сатҳидаги ўзгаришлар кўриб чиқилган. Хусусан, тадқиқот муаллифлари Қизил денгиздаги планктон ва денгиз чўкиндилари асосида денгиз сатҳидаги ўзгаришларни аниқлашган. Сўнгра Антарктида ва Гренландияда қайд этилган сув эриш кўрсаткичлари билан биргаликда денгиз сатҳи қанчалик тез суръатда кўтарилганини ҳисоблаб чиқишган.\nСўнгги икки муз даври ўртасида ўртача ҳарорат бизда яқин келажакда кузатилиши кутилаётган ҳароратга ўхшаш бўлган. Шундай экан, қутблардаги музлик қатламларининг эриши денгиз сатҳи кўтарилишига биз ўйлагандан каттароқ таъсир кўрсатади, дея хулоса қилди тадқиқот муаллифлари.


Машиналар исёни бўлмайди деб ўйлайсизми? Унда ушбу видеони тавсия қиламиз\n17:07 / 27.01.2017\nБиз истиқомат қилиб турганимиз 21-аср технологиялари ривожланган ва янада ақлбовар қилмас равишда тараққий этиб бораётган даврдир. Сўнгги вақтларда бот-бот қўлоғимизга чалинаётган робот-журналист, робот-ҳуқуқшунос ва бошқа шу каби хабарларга муносабат билдирувчи айримлар, қачонлардир ақлли машиналарнинг инсониятга қарши исёни бўлишига ишонч билдиришади.\nИнтернет тармоғида айни шу нарсага урғу бермоқчи бўлган фойдаланувчи видеороликни жойлаштирди. Унда роботнинг айрим сайтларда пайдо бўладиган «Робот эмаслигингизни исботланг!» сўровини қандай қилиб четлаб ўтганини кўриш мумкин.\nYouTube фойдаланувчиси Matt Unsworth ўз саҳифасида робот-манипулятор ишига оид видеони жойлади.\n«Асабни асраган ҳолда»: роботлар IKEA’дан стулни мустақил йиғишга муваффақ бўлди\n18:13 / 19.04.2018


ЛАЗОЛВАН – Meducate.uz – Дорилар ҳақида маълумотлар ўзбек тилида\nHome Йўриқномалар ЛАЗОЛВАН\nПрепаратнинг савдо номи: ЛАЗОЛВАН\nДори шакли: ингаляция учун эритма\nфаол модда: 7,5 мг амброксол гидрохлориди;\nёрдамчи моддалар: лимон кислотаси моногидрати (Е330), динатрий гидрофосфати дигидрати (Е339), натрий хлориди, бензалконий хлориди, тозаланган сув.\nТаърифи: тиниқ, рангсиз ёки кучсиз жигарранг рангли эритма.\nФармакотерапевтик гуруҳи: Йўталга қарши воситалар билан мажмуадан ташқари балғам кўчирувчи восита. Муколитик воситалар.\nКлиник олди тадқиқотлари ЛАЗОЛВАНнинг фаол ингредиенти амброксол нафас йўлларининг секрециясини оширишини кўрсатди. Амброксол ўпка сурфактантини ишлаб чиқарилишини кучайтиради ва цилиар фаолликни рағбатлантиради, бу шиллиқни оқими ва ташилишини (мукоциал клиренси) яхшиланишига олиб келади. Мукоцилиар клиренсни яхшиланиши клиник-фармакологик тадқиқотлар билан исботланган. Секретни суюлиши ва мукоцилиар клиренсни яхшиланиши балғамни кўчишига олиб келади ва йўтални енгиллаштиради.\nҚуён кўзи моделида маҳаллий оғриқ қолдирувчи таъсири кузатилган, у натрий каналларини блокловчи хусусиятлари билан тушунтирилади. In vitro шароитда ўтказилган тадқиқотлар амброксол гидрохлориди нейронлардаги натрий каналларини қайтувчан ва дозага боғлиқ равишда блоклашини кўрсатган.\nIn vitro шароитда амброксол гидрохлориди қондан ва тўқимадаги мунонуклеар ва полиморфнонуклеар хужайралардан цитокинларни ажралиб чиқишини аҳамиятли даражада камайтиришини аниқланган.\nАмброксол гидрохлоридининг дарҳол ажралиб чиқадиган барча перорал шаклларини сўрилиши тез ва терапевтик диапазонда пропорционал равишда боғлиқлик билан етарли даражада тўлиқ бўлади. Қон плазмасидаги максимал концентрациясига дарҳол ажралиб чиқадиган дори шакли ичга қабул қилингандан 1-2,5 соатдан кейин ва таъсири узайтирилган дори шакли қабул қилингандан ўртача 5,5 соатдан кейин эришилади. 30 мг таблетка қабул қилингандан кейин мутлоқ биокираолишлиги 79% ни ташкил қилган. Таъсири узайтирилган капсулаларнинг нисбий биокираолишлиги дарҳол ажралиб чиқадиган таблеткаларнинг 60 мг суткалик дозасига (30 мг кунига икки марта) нисбатан 95% (меъёрлаштирилган доза) ташкил қилган.\nАмброксол гидрохлоридини қондан тўқималарга тақсимланиши тез ва самарали амалга ошади, бунда таъсир этувчининг энг юқори концентрацияси ўпкада аниқланади. Ичга қабул қилингандан кейин тақсимланиш хажми 552 л ни ташкил этади. Терапевтик диапазонда плазмадаги оқсиллар билан боғланиши тахминан 90% ни ташкил этади.\nИчга қабул қилинган дозанинг тахминан 30% тизимолди метаболизми натижасида чиқарилади.\nАмброксол гидрохлоридининг метаболизми глюкуронизация ва дибромантранил кислотаси (тахминан дозанинг 10%) ва бир неча иккиламчи метаболитларигача парчаланиш йўли билан асосан жигарда метаболизмга учрайди. Одам жигари микросомаларида ўтказилган тадқиқотлар амброксол гидрохлоридини дибромантранил кислотасига метаболизми учун CYP3А4 жавоб беришини кўрсатган.\n3 кун давомида перорал қабул қилинганда дозанинг тахминан 6% эркин шаклда, дозанинг тахминан 26% эса конъюгатлари кўринишида сийдикда аниқланган. Амброксол гидрохлоридини организмдан ярим чиқарилиши даври 10 соатни ташкил қилади. Умумий клиренси минутига 660 мл диапазонда бўлади, буйрак клиренси умумий клиренснинг тахминан 83% ни ташкил қилади.\nПациентларнинг алоҳида гуруҳидаги фармакокинетикаси\nЖигар фаолиятини бузилиши бўлган пациентларда амброксол гидрохлоридини чиқарилиши камаяди, бу қон плазмасида унинг даражасини 1,3-2 марта ошишига олиб келади.\nАмброксолнинг фармакокинетикаси пациентнинг ёши ва жинсига клиник жаҳатдан боғлиқ эмас ва шунинг учун дозалашни ўзгартириш талаб этилмайди.\nОвқат амброксол гидрохлоридининг биокираолишлигига таъсир кўрсатмайди.\nЎткир ва сурункали бронх-ўпка касалликларида балғам ажралиб чиқиши бузилишларини даволашда қўлланади.\nАгар шифокор томонидан ўзгача буюрилмаган бўлса, қуйидаги дозалар тавсия этилади:\n5 ёшгача бўлган болалар: 1-2 мл эритма кунига 1-2 марта буюрилади.\nКатталар ва 5 ёшдан ошган болалар: 2-3 мл эритма кунига 1-2 марта буюрилади.\nЛАЗОЛВАН ингаляция учун эритмани ингаляция учун турли мосламаларда қўллаш мумкин. Ингалятордан чиқаётган ҳавони максимал даражада намлигини ошириш учун уни 1:1 нисбатда физиологик тузли эритмалар билан аралаштириш мумкин.\nЛАЗОЛВАН ингаляция учун эритмани кромоглициен кислотаси билан аралаштириш мумкин эмас. Агар араштириш натижасида рН 6,3 дан юқори арашма ҳосил бўлса, ЛАЗОЛВАН ингаляция учун эритмани бошқа эритмалар, масалан ингаляция учун ишқорий эритмалар билан аралаштириш мумкин эмас.\nрН нинг юқори қиймати амброксол гидрохлоридини эркин асосини чўкмага тушишига ёки эритмани хиралашишига олиб келиши мумкин.\nИнгаляциянинг ўзи йўтални чақириши мумкин, шунинг учун ингаляция вақтида одатдаги тартибда нафас олиш керак.\nИнгаляциядан олдин эритмани тана ҳароратигача иситиш керак. Бронхиал астмаси пациентларга ингаляцияни бронхолитик препаратларни қабул қилгандан кейин ўтказиш керак.\nАгар нафас йўлларининг ўткир касалликларини даволаганда симптомлар яхшиланмаса ёки ёмонлашса, шифокорга мурожаат этиш керак.\nНожўя самаралар қуйида тизим-аъзолар синфи ва тез-тезлик бўйича қуйидаги тоифалар бўйича санаб ўтилган:\nЖуда тез-тез: ≥1/10.\nТез-тез: ≥1/100 дан <1/10 гача.\nЖуда тез-тез: ≥1/1000 дан <1/100 гача.\nКам ҳолларда: ≥1/10000 дан <1/1000 гача.\nЖуда кам ҳолларда: <1/10000.\nНомаълум: мавжуд бўлган маълумотлар асосида тез-тезлигини аниқлаш мумкин эмас.\nИммун тизими томонидан: номаълум: анафилактик реакциялар (шу жумладан, анафилактик шок), ангионевротик шиш ва ўта юқори сезувчанликнинг бошқа реакциялари.\nТери ва тери ости тўқималари томонидан: кам ҳолларда: тошма ва эшакеми, номаълум: қичишиш.\nНерв тизими томонидан: тез-тез: дисгевзия.\nМеъда-ичак йўллари томонидан: тез-тез: кўнгил айниши, оғиз бўшлиғида сезувчанликни пасайиши, тез-тез эмас: қусиш, диарея, диспепсия, қоринда оғриқ, оғизни қуриши, кам ҳолларда: томоқни қуриши. Шунингдек жиғилдон қайнаши ҳақида ҳам хабар берилган.\nНафас тизими, кўкрак қафаси ва кўкс оралиғи аъзолари томонидан: тез-тез: томоқда сезувчанликни пасайиши.\nФаол моддага ёки дори воситасининг бошқа компонентларига юқори сезувчанлик.\nЖигар ва буйрак фаолиятини оғир даражада бузилиши.\nПрепаратнинг бирон-бир компонентига кам учрайдиган наслий ўзлаштираолмаслик бўлган ҳолларда дори воситасини қўллаш мумкин эмас.\nАмброксол қўлланилгандан кейин антибиотикларнинг (амоксициллин, цефуроксим ва эритромицин) бронхиал секретдаги ва сўлакдаги концентрацияси ошади.\nБошқа дори воситалари билан ўзаро таъсири ҳақида хабар берилмаган.\nМеъда ва ўн икки бармоқ ичак яра касаллиги бўлган пациентлар амброксол гидрохлоридини эҳтиёткорлик билан қабул қилишлари керак.\nВақт бўйича балғам кўчирувчи воситалар, шу жумладан амброксол гидрохлоридини буюришга мос келган Стивенс-Джонсон синдроми ва токсик эпидермал некролиз каби терини оғир даражадаги шикастланиши ҳақида маълум. Бу ҳолатларнинг кўпчилиги асосий касалликнинг оғирлиги ёки бошқа дори воситаларини бир вақтда қабул қилиш билан боғлаш мумкин. Бундан ташқари, Стивенс-Джонсон синдроми ёки токсик эпидермал некролизнинг эрта босқичида пациентларда носпецифик гриппсимон симптомлар: тана ҳароратини ошиши, қалтираш, ринит, йўтал ва томоқда оғриқ пайдо бўлиши мумкин. Ушбу симптомлар янглиштириши мумкин, шунинг учун юқори нафас йўлларининг вирусли инфекцияларида қўлланадиган дори воситалари билан симптоматик даволаш мумкин. Тери ёки шиллиқ қаватларни янги шикастланишлари пайдо бўлганида дарҳол шифокорга мурожаат этиш керак, эҳтиёткорлик чораси сифатида амброксол гидрохлоридини қўллашни эса тўхтатиш керак.\nБуйрак фаолиятини бузилишларида ЛАЗОЛВАН фақат шифокор билан маслаҳатлашгандан кейингина қўлланиши мумкин.\nЛАЗОЛВАН бензалконий хлориди консерванти сақлайди. Ингаляцияда у нафас йўлларининг гиперреактивлиги билан сезгир пациентларда бронхоспазм чақириши мумкин.\nАмброксол йўлдош тўсиғи орқали ўтади. Ҳайвонларда ўтказилган тадқиқотларда ҳомиладорлик, эмбрионал, пренатал, постнатал ривожланиш ва туғруққа бевосита ёки билвосита нохуш таъсирини аниқламаган.\nҲомиладорликнинг I уч ойлигида ЛАЗОЛВАНни қўллаш мумкин эмас, II ва III уч ойликда – эҳтиёткорлик билан қўлланади.\nҲомиладорликнинг III уч ойликда ўтказилган ҳар томонлама тадқиқотларда ҳомилага салбий таъсири аниқланмаган.\nАмброксол кўкрак сути билан ажралади. Гарчи янги туғилган чақалоқларда нохуш самараларининг эҳтимоли кам бўлсада, ЛАЗОЛВАНни эмизикли оналарда қўллаш тавсия этилмайди.\nПрепаратни автомобил ва механизмларни бошқариш қобилиятига таъсири ҳақидаги ҳолатлар номаълум. Тегишли тадқиқотлар ўтказилмаган.\nОдамда дозани ошириб юборилиши ҳолатлари номаълум. Дозани тўсатдан ошириб юборилганда ва/ёки шифокор ҳатоларида дозани ошириб юборилиши симптомлари ЛАЗОЛВАНни тавсия этилган дозаларда қабул қилинганда кузатиладиган маълум ножўя таъсирларига мос келади. Бундай ҳолларда симптоматик даволаш талаб этилиши мумкин.\nИнгаляция учун эритма 7,5 мг/мл.\n100 мл дан биринчи очиш назоратли полипропилен бураладиган қопқоқча ва полиэтилен томчилагичли тўқ рангли шиша флаконда. Флакон қўллаш бўйича йўриқномаси ва ўлчов қошиқчаси билан картон қутига жойланади.


XXXI ёзги Олимпиада ўйинлари очилиш маросими: дунё ташвишларини унутишга ундаган манзара\n14:30 / 06.08.2016\nРио-де-Жанейрода XXXI ёзги Олимпиада ўйинлари очилди. Бразилия президенти вазифасини вақтинча бажариб турган Мишель Темер XXXI ёзги Олимпиада ўйинларини очиқ, деб эълон қилди. Шу тариқа Жанубий Америкада биринчи олимпиада ўйинлари бошланди.\nРио-де-Жанейродаги муҳташам “Маракана” стадионида бўлиб ўтган тадбирда 207 та мамлакат спортчилари ва делегация аъзолари иштирок этди. Минбарга ташкилий қўмита раҳбари Карлос Нузман ва Халқаро Олимпиада қўмитаси раиси Томас Бах кўтарилди. Карлос Нузман инглиз ва португал тилларида спорт байрамини ташкиллаштиришда иштирок этганларнинг ҳаммасига миннатдорлик билдирди. Ўз навбатида, Томас Бах мамлакатда кузатилаётган қийинчилик ва мураккабликларга қарамай Бразилия ҳукумати Олимпиадага кўрган тайёргарлигидан ҳайратга тушганини таъкидлаб ўтди. “Биз ишончсизлик, инқироз ва умидсизлик дунёсида яшаяпмиз. Олимпиада — эса бизнинг жавобимиздир. Спортчилар ёнма-ён туриб мусобақалашмоқда. Мен бир-бирингизни ва шу билан бирга ўзингизни ҳурмат қилишингизни ҳамда спорт руҳи сақланиб қолинишини сўрардим”, деди Томас Бах.\nКениялик Олимпиада чемпиони Кипчоге Кейно Олимпиада ҳаракатига қўшган хизматлари учун Томас Бах қўлидан юксак мукофотни қабул қилиб олди. Шундан сўнг, Мишел Темер 2016 йилги Олимпиада ўйинларини очиқ, деб эълон қилди. Олимпиадачиларнинг анъанавий қасамёдини икки марта Олимпиада чемпиони, яхтсмен Роберт Шейдт ўқиб берди. У барча спортчилар номидан Олимпиада ўйинларида мавжуд қоидаларга риоя этган ва уни ҳурмат қилган ҳолда иштирок этишга ваъда берди. Шунингдек, ҳакамлар номидан Бразилия атлетикачилари конфедерацияси бош котиби Мартино Нобре дос Сантос, мураббийлар номидан эса Адриана Сантос қасамёд қабул қилди.\nТантанали маросим маҳаллий вақт билан тун ярмида бўлиб ўтди. Бу вақтда Тошкетда тонг отаётган эди. Маҳаллий вақт билан 23:00да (Тошкент вақти билан 07:00да) миллий спорт жамоаларининг паради якунланди. Парадда 12 мингга яқин спортчи иштирок этди. Тадбир сўнгида Олимпия ўйинларининг ватани – Олимпия шаҳрида қуёш нурларидан аланга олдирилган машъала стадионга олиб кирилди. 2004 йил Афинада бўлиб ўтган Олимпиада ўйинларининг бронза медали соҳиби бразилиялик марафончи Вандерлей Кордейру 31-ёзги Олимпиада алангасини ёқди. Аслида аланга бразилиялик футболчи Пеле томонидан ёқилиши кутилаётган эди. Бироқ соғлиғини баҳона қилган Пеле Халқаро олимпия қўмитасининг президенти Томас Бах ва Бразилия Олимпия қўмитаси раҳбари Карлос Артур Нузманнинг бу борадаги илтимосини рад қилди.\n“Маракана” стадиони 1950 йилда футбол бўйича жаҳон чемпионати муносабати билан қурилган эди. Ўша йилнинг 16 июлида Бразилия ва Уругвай терма жамоалари ўртасида финал мусобақаси бўлиб ўтган. Ўшанда футбол ўйинлари тарихида энг кўп — 200 минг томошабин иштирок этган эди. Сўнгги 20 йил мобайнида “Маракана” уч марта таъмирланди. Айни дамда стадион 79 минг томошабинни сиғдира олади.\nМухбирларнинг сўзларига қараганда, тадбирнинг очилиш маросими бугунги кунда Бразилиядаги ҳаёт тарзини намойиш қилган. Тадбир оддий ва камтарона руҳда бўлиб ўтди. Аммо стадионда самимият руҳи бор эди. Бу, ўз навбатида, бразилияликларни сиёсий, иқтисодий ва ижтимоий муаммоларни бир оз бўлса-да, унутишларига сабаб бўлди.\nТеатрлаштирилган саҳналарда Бразилия давлатчилигининг тарихи акс эттирилди. Тантанавор безатилган стадионда Бразилиянинг ўзига хос тарихи, миллий анъаналари ва санъат усталарининг чиқишлари намойиш этилди.\nКўп ўтмай “Маракана” йирик рақс майдончасига айланди. Делегацияларнинг паради вақтида экранда экологик муаммолар ва глобал иқлим ўзгаришлари акс этган лавҳалар пайдо бўлди. Олимпиада ўйинларининг очилиш маросимида илк бор ижтимоий тадбир ўтказилди. Бу, ўз навбатида, атроф-муҳитни ҳимоя қилиш масаласига кенг жамоатчилик эътиборини қаратишга қаратилгани билан ажралиб туради. 12 мингга яқин спортчи махсус резервуарга Бразилия ҳудудларида ўсадиган дарахтларнинг уруғини ташлашди. Бу уруғлар Рио-де-Жанейродаги Деодоро миллий боғига экилади. Анъанага кўра, 207 та делегация спортчилари алифбо бўйича стадионга кириб келди. Шуни айтиш керак-ки, одатга кўра Греция вакиллари энг биринчи кирса, энг охирида мезбонлар киради. Грецияликлардан сўнг Бразилия алибоси бўйича стадионга АҚШ (Estados Unidos da America) делегацияси биринчи бўлиб кирди, Улардан кейин Эстония спортчилари кириб келди. Шуни таъкидлаб ўтиш керакки, бу галги олимпиада ўйинларининг очилиш маросимида Халқаро олимпиада қўмитасининг махсус рухсати билан 9 кишидан иборат қочқинлар жамоаси ҳам иштирок этди. Томас Бахнинг айтишича, қочқинлардан иборат спортчиларнинг иштироки миллионлаб муҳожирлар учун умид уйғотади.\nБМТ Бош котиби Пан Ги Мун Олимпиада маъшаласи билан Рио-де-Жанейрода 100 метрлик масофани босиб ўтди. У машъалани Халқаро олимпиада қўмитаси президенти Томас Бахнинг қўлидан олди. Маълумки, БМТ Бош котиби пайшанба куни Рио-де-Жанейродаги Олимпиада шаҳарчасига ташриф буюриб, Халқаро олимпиада қўмитаси байроғи остида иштирок этаётган қочқинлар билан учрашган эди. Нуфузли мусобақада Олимпиячилар спортнинг ўттиздан ортиқ тури бўйича 306 медаллар жамланмаси учун кураш олиб боради.\nЎзбекистон Республикаси Давлат байроғини баланд тутган машҳур спортчимиз – бокс бўйича жаҳон чемпионати совриндори Баҳодир Жалолов стадионга кириб келди. Ўзбекистон спорт делегацияси аъзоларини мухлислар қизғин олқишлар билан кутиб олди. Ўзбекистон спортчилари академик эшкак эшиш, бадиий гимнастика, байдарка ва каноэда эшкак эшиш, бокс, дзюдо, енгил атлетика, оғир атлетика, спорт гимнастикаси, стол тенниси, сузиш, таэквондо, теннис, трамполин, ўқ отиш, эркин ва юнон-рум кураши бўйича ўтказиладиган беллашувларда иштирок этади.\nРио-де-Жанейродаги олимпиада ўйинлари 21 августга қадар давом этади. Айни дамда Бразилия ҳукумати Рио-де-Жанейрода хавфсизлик чораларини кучайтирди. Хавфсизлик кучлари ходимлари, жумладан, полиция ва армия бўлинмалари сони оширилди.


Дуо тақдирни ўзгартирадими? » Тавҳид\n2,230 марта ўқилган\nТақдирни бирор нарса ўзгартирмайди. Аллоҳ таоло айтадики: «На ерга ва на ўзларингизга бирон мусибат етмас, магар (етса) Биз уни пайдо қилишимиздан илгари Китобда (Лавҳул-Маҳфузда битилган) бўлур. Албатта бу Аллоҳга осондир» (Ҳадид: 22). Пайғамбар соллаллоҳу алайҳи ва саллам шундай дедилар: «Қаламлар кўтарилиб, саҳифалар қуригандир» (Термизий (2516) Ибн Аббос розияллоҳу анҳумонинг ҳадисларига кўра саҳиҳ санадилар).\nМубаракфурий шундай деди: ««Қаламлар кўтарилиб, саҳифалар қуригандир», яъни, лавҳул маҳфузда китобат қилинган тақдирлар китобат қилиб бўлинган. Бундан фориғ бўлингач бошқа бирор нарса китобат қилинмайди» («Туҳфатул Аҳфазий» (7/186)).\nКитобат қилинишлик икки турлидир: биринчи тури ўзгармас бўлиб, у лавҳул маҳфуздаги нарсалардир. Иккинчи тури ўзгарадигани бўлиб, у фаришталарнинг қўлидаги китобат қилинганидир. Ва улардаги китобатнинг охир-оқибат қарор топадигани лавҳул маҳфузда битилгандир. Ва бу Аллоҳ таолонинг ушбу қовли маъноларининг биридир: «Аллоҳ Ўзи хоҳлаган нарсани (яъни ҳукмни) ўчирур ва (Ўзи хоҳлаган ҳукмни) устивор қилур. Асл Китоб (яъни барча нарсаларнинг билими) Унинг даргоҳидадир» (Раъд: 39). Ана шу тариқа саҳиҳ суннатда ворид бўлган қариндошлик алоқаларини боғлашлик умрни узайтириб, ризқни кенг қилиши ёки дуо қазои-қадарни қайтариши ҳақидаги ҳужжатларни тушунишлик имкониятига эга бўламиз. Аллоҳ таолонинг илмида эса бандаси қариндошлик алоқаларини боғлаши ва У Зотга дуо қилиши ўтган бўлиб, лавҳул маҳфузда унга кенг ризқ ва узоқ умр китобат қилингандир.\nШайхулислом Ибн Таймийя раҳимаҳуллоҳ ризқ ошиб, камайиши ва банда еб-ичгани ризқми ёки эга бўлган нарсаси-(қўл остидаги нарсаси)ми, дея сўралдилар. Раҳимаҳуллоҳ шундай жавоб бердилар: «Ризқ икки турлидир.\nБиринчиси: Аллоҳ таолонинг илмидаги унга ризқ бўлиб борадиган нарсалар. Булар ўзгармайди.\nИккинчиси: Китобат қилиб, малоикаларига билдиргани. Ана шу тур сабабларга қараб ошиб, камаяди. Аллоҳ таоло малоикаларга бандаси учун ризқ ёзишликни амр этади. Агар (банда) қариндошлик алоқаларини боғласа, Аллоҳ таоло унга зиёда қилади. Саҳиҳ ҳадисда Пайғамбар соллаллоҳу алайҳи ва салламдан ривоят қилинади: «Кимники ризқи кенг қилиниб, гуноҳи унутилиши хурсанд айласа, бас, қариндошлик алоқаларини боғласин». Шунингдек, Довуд алайҳиссаломнинг умрлари олтмиш йилга узайтирилган. Аллоҳ таоло қирқ йил бўлгач юз йил қилди. Умар розияллоҳу анҳунинг ушбу сўзлари ҳам ана шу бобдандир: «Аллоҳим, агар мени бахтсиз деб китобат қилган бўлсанг, уни ўчириб бахтли дея китобат қил. Албатта, Сен хоҳлаганингни ўчириб, (хоҳлаганингни) устивор қиласан». Аллоҳ таолонинг Нуҳ алайҳиссалом ҳақларидаги ушбу қовли ҳам ана шу бобдандир: «Аллоҳга ибодат қилинглар ва У зотдан қўрқинглар, ҳамда менга итоат этинглар. (Шунда Аллоҳ) сизларни гуноҳларингиздан мағфират қилур ва сизларни белгиланган муддатгача (яъни ажалларингиз битгунича тирик) қолдирур» (Нуҳ: 3-4). Бунга шоҳид-(гувоҳлик берувчи ҳужжат)лар кўпдир. Ризқ қўлга киритиладиган сабаблар ҳам Аллоҳ таоло тақдир қилиб, китобат қилганлари жумласидандир. Агар аввалда У Зот бандага ўз саъй-ҳаракати сабаб ризқ бериши ўтган бўлса, унга саъй-ҳаракат қилишга илҳом бағш этади. Унга ушбу саъй-ҳаракат билан тақдир қилингани саъй-ҳаракатсиз ҳосил бўлмайди. У Зот унга мерос оладиган яқинининг ўлими каби саъй-ҳаракатсиз тақдир қилгани унга саъй-ҳаракатсиз ҳам етиб келади.\nСаъй-ҳаракат икки турлидир: биринчиси саноат, зироат ва тижорат каби ризқ топиш учун тайин қилинган ишлардаги ҳаракат. (Иккинчиси эса) дуо, таваккул ва халқларга яхшилик қилиш ва шунга ўхшашлар билан ҳаракат олиб боришликдир. Албатта, Аллоҳ таоло банданинг ёрдамидадир, модомики банда биродарининг ёрдамида бўлар экан» («Мажмуъул Фатава» (8/540-541)).\nИбн Боз раҳимаҳуллоҳга савол берилди: Дуо Аллоҳ таоло инсонга китобат қилганини ўзгартирадими?\nШайх раҳимаҳуллоҳ жавоб бердилар: Дуо ижро этиладиган тақдирни ўзгартирмайди. Аллоҳнинг қадари ижро этилувчидир. Унинг қадарини бирор нарса қайтаролмайди. Аллоҳ жалла ва ъала Ўзининг буюк Китобида шундай дейди: «На ерга ва на ўзларингизга бирон мусибат етмас, магар (етса) Биз уни пайдо қилишимиздан илгари Китобда (Лавҳул-Маҳфузда битилган) бўлур. Албатта бу Аллоҳга осондир» (Ҳадид: 22). Ва яна шундай дейди: «Албатта Биз ҳар бир нарсани (аниқ) ўлчов билан яратдик» (Қамар: 49). Пайғамбар соллаллоҳу алайҳи ва саллам шундай дедилар: «Аллоҳ таоло махлуқотларнинг тақдирини осмонлар ва ерни яратишдан эллик минг йил олдин тақдир қилиб қўйгандир. Арши сув устида эди». Тақдирнинг яхшиси ва ёмонига иймон келтиришлигинг иймоннинг асосларидандир. Тақдир ўтиб бўлган бўлиб, уни бирор нарса ўзгартирмайди. Бироқ у гоҳида қарор топган, банда қилажак ёки тарк этажак сабабларга боғлиқ бўлмаган қадар бўлади. Гоҳида эса (маълум бир) сабабларга таъаллуқ топган бўлади. Сабабларга таъаллуқ топган (тақдир) Аллоҳ таоло унга таъаллуқ қилиб қўйган ушбу сабаб топилмагани они заволга юз тутади. Гоҳида (тақдир) шундай бир нарсага боғлиқ бўладики, мисол учун унинг ҳаққига фалончи дуои хайр қилиши ёки фалончи табиб муолажа қилиши билан шифо топади. Шундай қилиб (табибнинг) муолажаси ва биродарларининг дуоси сабаб бўлиб, шифо топиб кетиши ушбу дуои хайр ёки ушбу муолажада бўлади. Чунки Аллоҳ таоло унинг шифо топишини Ўзининг илмида ўтганига биноан ўша нарсага боғлаб қўйди. Шунинг учун сен сабабларни бажаришга, дуо қилишга маъмурсан. Чунки Аллоҳ азза ва жалла эҳтимол шифо топишингни ўзингнинг дуоинг ёки фалончини сени ҳаққинга қиладиган дуосига ё фалон касалахонада ё бўлмаса фалончи табибда муолажа олишинга боғлаган бўлади. Тижорат ва савдо-сотиқ билан ризқ талаб қилишлик ҳам худди шундайдир. Аллоҳ таоло сенга буни жорий қилди. Чунки у субҳанаҳу ва таоло ризқинг ва эҳтиёжотларингни сени унга буюриб, жорий қилган сабабларга таъаллуқли қилгандир. Сен сабабларни бажаришга маъмурсан. Аллоҳ таоло эса ишларни тақдир қилувчидир. Агар Аллоҳ таоло ризқинг ёки шифо топишингни унга боғлаб қўйган сабабни бажарсанг истагинга эришасан. Сен ушбу ишни қилиш билан тақдирга хилоф чиқмайсан. Агар тақдир шундай бўлсаки -Аллоҳнинг илмида сен ушбу автоуловни минасан. У ағдарилиб ёки урилиб кетиб, сен вафот этасан, дея ўтган бўлса ва сен ушбу автоуловни минсанг Аллоҳнинг қадарига мувофиқ келдинг. Ва сенга нима юз берадиган бўлса, шу нарса юз беради. Самолёт, туя ва бошқа нарсаларда ҳам худди шундай. Шунингдек, гоҳида Роббинг субҳанаҳу ва таоло сенга шуни тақдир қилган бўладики, туннинг охирида ёки намозларингда дуолар қилишинг сабаб касалингдан шифо топасан ёки сенга солиҳа аёл насиб этади ёки покиза зурриёт насиб этади. Аллоҳ таоло жорий қилган дуолар билан (У Зотга) дуо қиласан ва Унинг фазли ва эҳсонини умид қиласан. Ҳолбуки сен (буни) билмайсан. Аллоҳ жалла ва ъала эса ғайбни билади. Сенга сабабларни бажаришлик вожиб бўлади. Аллоҳ жалла ва ъала эса ишларни тақдир қилувчидир. Сен сабабларни бажаришлик билан Аллоҳнинг қадаридан чиқиб кетмайсан. Барча нарса ўлчаб-белгилаб қўйилган. Баъзи одамлар айтишдики: «Эй Аллоҳнинг элчиси! Бизда руқя бўлиб, ушбу билан руқя қиламиз. Ва малҳам бўлиб, у билан даволанамиз. Булар Аллоҳнинг қадарими?» У киши (соллаллоҳу алайҳи ва саллам) шундай дедилар: «У Аллоҳнинг қадаридандир». Вабо тарқалгани овоза бўлиб, Шом (диёри)га (бормай ортга) қайтишганда, саҳоба розияллоҳу анҳумлар машварат қилиб, (яна ортга, яъни Шомга) қайтишимизга қарор қилдилар. Сўнг Абдурроҳман ибн Авф розияллоҳу анҳу уларга шундай ҳадис айтди, Расулуллоҳ соллаллоҳу алайҳи ва саллам вабо ҳақида шундай дедилар: «Агар бирор диёрда уни (вабо чиққанини) эшитсангиз, бас, у ерга борманглар. Агар сизлар у ерда бўлган ҳолингизда (вабо) юз берса, бас, ундан қочайин дея чиқманглар». Қайтишга қарор қилиб, Дамашқдаги (вабога) бормади. Ва Мадинага қайтишга азм қилди. Шунга у кишига (Умар розияллоҳу анҳуга) баъзи одамлар: «Аллоҳнинг қадаридан қочишми?», дедилар. У киши: «Аллоҳнинг қадаридан Аллоҳнинг қадарига қочаман» дедилар. Аллоҳнинг қадаридан Аллоҳнинг қадари сари қочдилар. Яъни, вабо Аллоҳнинг қадаридандир. Ва ортга қайтишлигимиз ҳам Аллоҳнинг қадаридандир. Демак, сабаблар (бажарилади). Биз агар тўғридан-тўғри қайтадиган бўлсак, бас, у Аллоҳнинг қадаридир. Агар инсон малҳамни ичиш билан муолажа топса, у Аллоҳнинг қадаридандир. Агар олов билан даволанса, у Аллоҳнинг қадаридандир. Агар қон олдирса, у Аллоҳнинг қадаридандир. Агар ҳижома қилдирса, у Аллоҳнинг қадаридандир. Агар муолажа учун фалон шаҳарга сафар қилса, у Аллоҳнинг қадаридандир. Агар автоулов ёки сомолётга минса ва Аллоҳ таоло унга бирор ҳодиса юз беришини ирода қилса, у Аллоҳнинг қадаридандир. Ишларнинг бари Аллоҳнинг қадаридандир. Сен сабабларни бевосита адо этасан ва яхшиликни кўзлаб тиришасан. Аллоҳ субҳанаҳу ва таоло эса сабабларни яратувчи Зотдир.\nЯна Ибн Боз раҳимаҳуллоҳга савол берилди: Дуо ва садақа қазо-и қадарни қайтарадими?\nШайх раҳимаҳуллоҳ жавоб бердилар: Аллоҳ азза ва жалланинг қадари бандаларида ўтиб бўлгандир. Аллоҳ субҳанаҳу ва таоло айтганидек: «На ерга ва на ўзларингизга бирон мусибат етмас, магар (етса) Биз уни пайдо қилишимиздан илгари Китобда (Лавҳул-Маҳфузда битилган) бўлур. Албатта бу Аллоҳга осондир» (Ҳадид: 22). Ва шундай деди: «(Эй Муҳаммад соллаллоҳу алайҳи ва саллам), сиз Аллоҳ осмон ва ердаги бор нарсани билишини билмадингизми?! Албатта, бу Китобда (яъни Лавҳул-маҳфузда ёзиб қўйилгандир). Албатта, бу Аллоҳга осондир» (Ҳаж: 70). Ва айтдики: «Албатта Биз ҳар бир нарсани (аниқ) ўлчов билан яратдик» (Қамар: 49).\nУшбу (ривоят) собит бўлганки, Пайғамбар соллаллоҳу алайҳи ва саллам Жаброил алайҳиссаломга иймон ҳақида сўраганларида шундай дедилар: «Иймон Аллоҳга, фаришталарига, Китобларига, элчиларига ва охират кунига иймон келтиришинг, ҳамда тақдирнинг яхшиси ва ёмонига иймон келтирмоғингдир» (Муслим (8)). У киши соллаллоҳу алайҳи ва саллам шундай дедилар: «Аллоҳ таоло махлуқотларнинг тақдирини осмонлар ва ерни яратишдан эллик минг йил олдин тақдир қилиб қўйгандир» (Мулим (2653)). Ва айтдиларки: «Арши сув устида эди» (Бухорий (7419), Муслим (993)). У киши соллаллоҳу алайҳи ва саллам айтдиларки: «Ҳар бир нарса тақдир-(ўлчов) биландир. Ҳатто ожизлик ва эпчиллик (ҳам)» (Муслим (2655)).\nУшбу маънодаги оят ва ҳадислар кўпдир. Ва у киши (соллаллоҳу алайҳи ва саллам)дан шу нарса собит бўлганки, ҳодисотлар ўз сабабларига боғлаб қўйилган. У киши соллаллоҳу алайҳи ва салламнинг ушбу қовллари каби: «Албатта, банда унга етган гуноҳ сабабли ризқдан маҳрум бўлади. Эзгулик умрни узайтиради. Тақдирни фақат дуогина қайтаради» (Ибн Можжа (90), Аҳмад «Муснад» (5/280)). У киши соллаллоҳу алайҳи ва саллам ирода қилган маъно шуки, дуога боғлиқ қадарни дуо қайтаради. Ушбу қовллари ҳам шундай: «Кимники ризқи кенг қилиниб, гуноҳи унутилиши хурсанд айласа, бас, қариндошлик алоқаларини боғласин» (Бухорий (5985)).\nДемак, тақдирни Аллоҳ субҳанаҳу бунга тўсиқ қилган тақдир қайтаради. Эзгулик, қариндошлик алоқаларини боғлаш, садақа қилишлик каби маълум бир нарсаларни вужудга келишига боғлиқ тақдир булар (эзгу амаллар) топилгани маҳал (ушбу натижа) ҳам вужудга келади. Буларнинг бари Аллоҳ субҳанаҳунинг мана бу қовлида зикр қилинган умумий тақдир остига дохил бўлади: «Албатта Биз ҳар бир нарсани (аниқ) ўлчов билан яратдик» (Қамар: 49). Ва у киши соллаллоҳу алайҳи ва салламнинг ушбу қовллари остига дохил бўлади: «Тақдирнинг яхшиси ва ёмонига иймон келтирмоғингдир». Ва яна у киши соллаллоҳу алайҳи ва салламнинг ушбу қовллари: «Садақа хатони сув оловни ўчиргани каби ўчиради» (Термизий (2616)). У киши соллаллоҳу алайҳи ва салламдан ривоят қилинади: «Яширин (қилинган) садақа Аллоҳнинг ғазабини ўчиради ва ёмон ўлим (топиш)ни дафъ қилади». Ушбу бобда ворид бўлган барча оят ва ҳадислар бандани, унга фақат Аллоҳ ёзганигина етиши, унга етган нарса уни четлаб ўтмаслиги ва уни четлаб ўтган нарса унга етмаслигига иймон келтирмоқликка чорлайди. Яна уни (бандани) яхшиликларга шошилиш, тоатда кимўзарга беллашиш, яхшилик сабабларига ташна бўлиш, ёмонлик сабабларидан узоқлашиш ва Роббисидан Аллоҳнинг розилиги бўлган барча нарсага тавфиқ ва ёрдам, ҳамда барча ёмонликдан саломат қолишликни сўрашга чорлайди.\nИкки саҳиҳда ривоят қилинади, Пайғамбар соллаллоҳу алайҳи ва саллам бир куни саҳобаларига шундай дедилар: «Сизлардан ҳар бирингизнинг жаннатдаги ўрни ва дўзахдаги ўрни маълумдир». Шунда улар: «Эй Росулуллоҳ! Ушбу китобат қилиб қўйилганимизга таяниб, амални тарк этмаймизми?», дедилар. У киши соллаллоҳу алайҳи ва саллам эса уларга: «Амал қилинглар! Ҳар бир (одам) нима учун яратилган бўлса ўшанга муяссар қилиб қўйилгандир. Саодат аҳли саодат аҳлининг амалига, шақоват-(бахтсизлаик) аҳли эса шақоват аҳлининг амалига муяссар қилиб қўйилгандир». Сўнг ушбу оятни тиловат қилдилар: «Ана энди ким (ўз мол-давлатидаги камбағал-бечораларга берилиши лозим бўлган закот ва бошқа садақотларни) ато этса ва (Аллоҳдан) қўрқса. Ҳамда гўзал оқибатни (яъни жаннат бор эканини) тасдиқ этса. Бас, Биз уни осон йўлга муяссар қилурмиз. Энди ким (Аллоҳ йўлида хайр-саховат кўрсатишдан) бахиллик қилса ва (ўзини Аллоҳ ҳузуридаги ажр-мукофотлардан) беҳожат билса. Ҳамда гўзал оқибатни (яъни Аллоҳ ваъда қилган жаннатни) ёлғон деса. Бас, Биз уни (дунё ва охиратда бахтсиз бўладиган) оғир йўлга «муяссар» қилурмиз!» (Лайл: 5-10). Аллоҳнинг Ўзи тавфиқ берувчидир.\n/ Кутубхона / Ақида / Дуо тақдирни ўзгартирадими?


Йўналишсиз таксилар учун ҳисоблагичлар (таксометрлар) ва таниш белгиларини етказиб бериш бўйича юридик шахсларни танлов асосида танлаб олиш тартиби тўғрисида Низом (АВ томонидан 19.08.2011 й. 2256-сон билан рўйхатга олинган Ўзбекистон автомобиль ва дарё транспорти агентлиги бошлиғининг 08.07.2011 й. 112-сон буйруғи билан тасдиқланган) | Транспорт | Ўз кучини йўқотган ҳужжатлар | Иқтисодиётнинг айрим соҳалари | ЎзР КонунчилигиМаълумотлар тизими «Йўналишсиз таксилар учун ҳисоблагичлар (таксометрлар) ва таниш белгиларини етказиб бериш бўйича юридик шахсларни танлов асосида танлаб олиш тартиби тўғрисида Низом (АВ томонидан 19.08.2011 й. 2256-сон билан рўйхатга олинган Ўзбекистон автомобиль ва дарё транспорти агентлиги бошлиғининг 08.07.2011 й. 112-сон буйруғи билан тасдиқланган)» | NRM.uz\nЎзР Конунчилиги/ Иқтисодиётнинг айрим соҳалари/ Ўз кучини йўқотган ҳужжатлар/ Транспорт/ Йўналишсиз таксилар учун ҳисоблагичлар (таксометрлар) ва таниш белгиларини етказиб бериш бўйича юридик шахсларни танлов асосида танлаб олиш тартиби тўғрисида Низом (АВ томонидан 19.08.2011 й. 2256-сон билан рўйхатга олинган Ўзбекистон автомобиль ва дарё транспорти агентлиги бошлиғининг 08.07.2011 й. 112-сон буйруғи билан тасдиқланган)\n2011 йил 19 августда 2256-сон\nва дарё транспорти\n2011 йил 8 июлдаги\nЙўналишсиз таксилар учун ҳисоблагичлар\n(таксометрлар) ва таниш белгиларини етказиб\nбериш бўйича юридик шахсларни танлов асосида\nтанлаб олиш тартиби тўғрисида\nМазкур Низом Ўзбекистон Республикаси Вазирлар Маҳкамасининг 2011 йил 18 майдаги 139-сон "Йўналишсиз таксилар фаолиятини тартибга солиш чора-тадбирлари тўғрисида"ги қарорига (Ўзбекистон Республикаси қонун ҳужжатлари тўплами, 2011 йил, 20-21-сон, 201-модда) мувофиқ йўналишсиз таксилар учун ҳисоблагичлар (таксометрлар) ва таниш белгиларини етказиб бериш бўйича юридик шахсларни танлов асосида танлаб олиш (кейинги ўринларда конкурс танлови деб юритилади) тартибини белгилайди.\n1. Танловнинг барча иштирокчилари учун тенг рақобат шароитлари яратиш, ошкоралик, баҳолашнинг холислиги ва талабларнинг ягоналиги конкурс танловини ташкил этиш ва ўтказишдаги асосий принциплар ҳисобланади.\n2. Конкурс танлови очиқ бўлиб, унда белгиланган тартибда Ўзбекистон Республикасида рўйхатдан ўтган ҳар қандай юридик шахс иштирок этиши мумкин.\n3. Банкрот деб эълон қилинган ёки тугатиш босқичида бўлган ёки мол-мулки хатланган талабгорлар конкурс танловида иштирок этишига йўл қўйилмайди.\n4. Ушбу Низомда қуйидаги тушунчалардан фойдаланилади:\nваколатли вакил - конкурс танловида иштирок этиш учун талабгор томонидан ишончнома асосида вакил қилинган жисмоний шахс;\nконкурс танлови иштирокчиси - конкурс танловида иштирок этишга қўйилган талабгор;\nконкурс танлови шартлари - конкурс танлови жараёнига қўйиладиган жами талаблар, шу жумладан, уни ўтказиш санаси, танлов мезонлари, танлов ҳужжатларини олиш жойи, юридик шахслар томонидан танлов таклифларини бериш муддати, танлов таклифларини очиш жойи, санаси ва вақти;\nконкурс танлови ғолиби - таклифлари конкурс танловининг бошқа иштирокчиларига нисбатан белгиланган талабларга энг тўлиқ жавоб берадиган конкурс танлови иштирокчиси;\nталабгор - таклиф этилган шартларда конкурс танловида иштирок этиш ниятини маълум қилган юридик шахс;\nтанлов комиссияси - қонун ҳужжатлари талабларига энг тўлиқ риоя этилишини таъминлашга қодир бўлган юридик шахсларни аниқлаш учун Ўзбекистон автомобиль ва дарё транспорти агентлиги томонидан ташкил этиладиган доимий орган;\nтанлов таклифлари - конкурс танлови иштирокчисининг ҳисоблагичлар (таксометрлар) ва таниш белгиларини етказиб бериш фаолиятини амалга оширишда қонун ҳужжатлари талабларига мувофиқлигини тасдиқловчи ҳужжатлари;\nтанлов ҳужжатлари - танлов савдоларининг техник, молиявий, тижорат, ташкилий тавсифлари ва бошқа тавсифлари тўғрисидаги ҳамда танлов савдоларини ташкил этиш ва ўтказиш шартлари, тартиб-қоидалари тўғрисидаги дастлабки ахборот мавжуд бўлган ҳужжатлар туркуми.\nII. ТАНЛОВ КОМИССИЯСИ ИШИНИ ТАШКИЛ ЭТИШ\n5. Конкурс танлови асосда ишлайдиган танлов комиссияси (кейинги ўринларда Комиссия деб юритилади) томонидан ўтказилади.\n6. Комиссия таркиби Ўзбекистон автомобиль ва дарё транспорти агентлиги бошлиғининг буйруғи билан тасдиқланади.\nКомиссия таркибига Ўзбекистон автомобиль ва дарё транспорти агентлиги, Ички ишлар вазирлиги, "Ўзстандарт" агентлиги, Давлат солиқ қўмитаси, Монополиядан чиқариш ва рақобатни ривожлантириш давлат қўмитаси ва Ўзбекистон Республикаси Савдо-саноат палатаси вакиллари (келишувга асосан) киритилади.\nКомиссия аъзолари сони тоқ, қоида тариқасида, 7 кишидан иборат бўлиши керак.\nКомиссияга Ўзбекистон автомобиль ва дарё транспорти агентлиги бошлиғи ўринбосари бошчилик қилади.\nКомиссия, заруриятга кўра, Комиссия раиси, шунингдек унинг аъзолари тақдимига биноан, ярим йилда бир марта чақирилади.\nконкурс ҳужжатлари таркибини (шаклини) ҳамда юридик шахсларнинг танлов таклифларини, конкурс танлови иштирокчиларига қўйиладиган малака талабларини ва бошқа талабларни тасдиқлайди;\nтанлов ҳужжатлари туркуми қиймати миқдорини уни тайёрлашнинг ҳақиқий таннархи бўйича, эълонларни чоп этишга харажатларни ҳисобга олган ҳолда тасдиқлайди;\nконкурс танловини ўтказиш, уни ўтказиш санаси тўғрисида қарор қабул қилади, танлов ҳужжатлари олиш жойини, юридик шахслар томонидан танлов таклифларини бериш муддатини, танлов таклифларини очиш жойи, санаси ва вақтини белгилайди;\nюридик шахсларнинг танлов таклифлари қайд этилган конвертларни очишни белгиланган тартибда амалга оширади, уларнинг танлов ҳужжатларида назарда тутилган талабларга (ҳужжатларни тақдим этишнинг тўлиқлиги, расмийлаштириш ва шу кабиларга) мувофиқлигини текширади, танлов таклифларини белгиланган мезонларга мувофиқ баҳолайди ва конкурс танлови натижалари бўйича баённомани тасдиқлайди;\nзарурият бўлганда, танлов таклифларини баҳолаш учун мустақил экспертларни (маслаҳатчиларни) жалб этади;\nКомиссия зиммасига юкланган вазифаларни ҳал этиш учун зарур бўлган бошқа функцияларни амалга оширади.\n8. Комиссия қарорлари, агар мажлисда унинг аъзоларининг камида тўртдан уч қисми иштирок этса, қонуний ҳисобланади. Қарорлар Комиссиянинг мажлисда иштирок этадиган аъзоларининг оддий кўпчилик овози билан қабул қилинади. Овозлар тенг бўлган тақдирда Комиссия раисининг овози ҳал қилувчи овоз ҳисобланади.\nКомиссия қарорлари ёзма равишда, баённомалар шаклида расмийлаштирилади ва комиссия мажлисидан кейин беш иш куни мобайнида конкурс танлови ғолибига етказилади.\n9. Комиссия фаолиятини ташкил этиш унинг ишчи органи - Ўзбекистон автомобиль ва дарё транспорти агентлиги тизимига кирувчи Автомобиль ва дарё транспорти ривожланишини маъмурий-техник таъминлаш республика марказига юкланади.\n10. Комиссиянинг ишчи органи:\nтанлов ҳужжатларини тайёрлайди, танлов ўтказилишидан камида ўттиз кун олдин конкурс танлови предметини, унинг асосий шартларини, уни ўтказиш тартиби, вақти ва жойини, шу жумладан, танлов иштирокчилари томонидан ҳужжатларни расмийлаштириш тартибини оммавий ахборот воситалари орқали эълон қилади;\nКомиссия аъзоларини чақиришни, уларга иш хоналари, ташкилий-техника ва мажлисларни ўтказиш учун сарфланадиган материалларни ажратишни ташкил қилади, шунингдек танловни зарур даражада ўтказишга доир бошқа чора-тадбирларни кўради;\nиштирокчиларнинг танлов таклифларини қабул қилади ҳамда таклифларнинг ҳисобга олинишини, сақланишини, уларнинг Комиссия томонидан белгиланган тартибда очилгунгача бўлган даврда маҳфийлигини таъминлайди;\nКомиссия томонидан жалб этиладиган экспертлар ва маслаҳатчиларнинг фаолиятини мувофиқлаштиради, шунингдек уларнинг хизматларига ҳақ тўлаш бўйича харажатларни амалга оширади.\nIII. ТАНЛОВ ҲУЖЖАТЛАРИ\n11. Конкурс танловида иштирок этишни хоҳловчи талабгорлар танлов ҳужжатлари туркумини олиш учун Комиссияга ёзма буюртманома беришлари керак. Буюртманомалар бериш ва танлов ҳужжатларини олиш учун белгиланган муддат конкурс танлови ўтказиладиган санадан беш кун олдин тугайди. Барча буюртманомалар Комиссиянинг тартиб рақами қўйилган ва ип ўтказиб тикилган журналида рўйхатдан ўтказилади.\n12. Танлов ҳужжатлари туркуми қуйидагилардан иборат бўлади:\nиштирокчи ҳақидаги маълумотлар шакли;\nконкурс танлови иштирокчиси учун йўриқнома;\nйўналишсиз такси учун ҳисоблагичлар (таксометрлар) ва таниш белгиларини етказиб бериш бўйича фаолиятни ташкил этишга қўйиладиган талаблар;\nиштирокчининг танлов таклифлари шакли;\nКомиссияга танлов таклифлари ва иштирокчи тўғрисидаги маълумотларни тақдим этиш учун конверт.\n13. Талабгор танлов ҳужжатлари туркуми қийматини уни тайёрлашнинг ҳақиқий таннархи бўйича, эълонларни чоп этишга харажатларни ҳисобга олган ҳолда тўлаши керак. Келиб тушган маблағлар Ўзбекистон автомобиль ва дарё транспорти агентлигининг махсус ҳисоб рақамига ўтказилади ва фақат конкурс танловини ташкил этиш мақсадида фойдаланилади.\n14. Конкурс танловида иштирок этиш учун талабгор Комиссия томонидан белгиланган шаклда танлов таклифларини тақдим этади.\n15. Танлов таклифлари шахсан, курьер орқали ёки елимланган конвертда почта жўнатмаси орқали йўлланади ва улар фақат Комиссия йиғилишида очилади.\n16. Танлов таклифларининг қабул қилиниши конкурс танлови ўтказилишидан бир кун олдин якунланади.\n17. Танлов таклифлари топширилганидан сўнг иштирокчилар уларга бирон-бир тузатиш киритишга ҳақли эмас.\nIV. ТАНЛОВ ТАКЛИФЛАРИНИНГ МАЗМУНИ\n18. Танлов таклифларида қуйидаги кўрсаткичлар кўзда тутилиши лозим:\nа) йўналишсиз таксилар учун ҳисоблагичлар (таксометрлар) етказиб берувчилар учун:\nҳисоблагичлар (таксометрлар) қиймати - сўмда;\nдастурланадиган тарифлар сони (камида 4 та - ярим километрлик, соатбай (тўхтаб туришга оид), бронлаштириш учун (ўтирганлик учун), қўшимча хизматлар учун - сони;\nҳисоблагичларнинг (таксометрларнинг) хизмат қилиш муддати - иш соатларида;\nфискал хотирасида сақланадиган маълумотлар ҳажми - қайдлар сони;\nтахограф, GPS функциялари ва пластик карточкалар билан ҳисоб-китоб қилувчи терминал - мавжудлиги ёки мавжуд эмаслиги;\nб) йўналишсиз такси учун ягона таниш белгиларини етказиб берувчилар учун:\nтаниш белгиларининг қиймати - сўмда;\nтаниш белгилари хизмат қиладиган муддат - ойларда;\nплафоннинг тўлиқ светодиод ёритилиши - мавжудлиги ёки мавжуд эмаслиги;\nплафон тайёрланадиган материал - материал тури.\n19. Танлов таклифларининг барча бандлари бўйича иштирокчи Комиссия ўрнатган тартибда тўлиқ ва якуний маълумот бериши керак.\n20. Талабгор томонидан танлов таклифи тўлиқ бўлмаган ҳажмда ёки белгиланган талаблар бузилган ҳолда тақдим этилганда, танлов таклифи конкурс танловида иштирок этишига йўл қўйилмайди ва талабгорга қайтарилади.\nV. КОНВЕРТЛАРНИ ОЧИШ, ТАНЛОВ ТАКЛИФЛАРИНИ\nБАҲОЛАШ ВА ҒОЛИБНИ АНИҚЛАШ\n21. Танлов таклифлари солинган конвертларни очиш Комиссия томонидан белгиланган санада ва соатда амалга оширилади.\nТанлов ўтказиш пайтида битта иштирокчи талабгор бўлса, Комиссия ушбу иштирокчини ғолиб деб эълон қилиш ҳуқуқига эга, бунда ушбу иштирокчининг танлов таклифлари қўйилган талабларга мос бўлиши керак.\nИштирокчилар ёки ваколатли вакиллар танлов таклифлари солинган конвертларнинг очилишида иштирок этиши мумкин.\nКомиссия томонидан танлов таклифлари солинган конвертлар очилган пайтда Комиссия белгиланган шартлар ва тартибга риоя қилинишини, танлов ҳужжатларида кўрсатилган ҳужжатларнинг мавжудлиги текширилади.\n22. Танлов таклифларини баҳолаш ва ғолибни аниқлаш қуйидаги тартибда амалга оширилади:\nКомиссия томонидан белгиланган қиймат учун 10 балл. Қиймат пасайганда (ошганда) 10 баллга ошириш (камайтириш) коэффициенти қўлланилади, у ошириш (камайтириш) қийматига тўғри пропорционал тарзда ҳисоб-китоб қилинади;\nдастурланадиган тарифлар сони учун - 4 тариф мавжудлиги учун 5 балл;\nкўпроқ тарифлар таклиф этилган ҳолларда, 5 баллга ошириш коэффициенти қўлланилади, у тарифлар сони кўпайишига тўғри пропорционал тарзда ҳисоб-китоб қилинади. 4 тадан кам дастурланадиган тариф таклиф қилинган ҳолларда, танлов таклифи рад этилади;\nҳисоблагич (таксометр) хизмат қилиш муддати 20000 иш соати бўлган тақдирда - 10 балл. Хизмат кўрсатиш муддати камайганда (ошганда) 10 баллга нисбатан камайтириш (ошириш) коэффициенти қўлланилади, у ошириш (камайтириш) қийматига тўғри пропорционал тарзда ҳисоб-китоб қилинади;\nфискал хотирада сақланадиган маълумотлар ҳажми учун - 1500 қайд сақланишини таъминлаганлиги учун 5 балл. Фискал хотирада бундан кўпроқ қайдларни сақлаш мумкин бўлса, 5 баллга ҳар бир қўшимча 1000 қайд учун 0,5 баллдан қўшилади. 1500 дан кам қайдни сақламайдиган ҳисоблагичлар (таксометрлар) конкурс танловига қўйилмайди;\nтахограф функциялари мавжудлиги учун - 3 балл, GPS функциялари мавжудлиги учун - 5 балл, пластик карточкалар билан ҳисоб-китоб қилувчи терминал мавжудлиги учун - 10 балл;\nб) йўналишсиз такси учун ягона таниш белгилари таъминотчилари учун:\nтаниш белгилари қиймати учун - Комиссия томонидан белгиланган қиймат учун 10 балл. Қиймат пасайганда (ошганда) 10 баллга ошириш (камайтириш) коэффициенти қўлланилади, у камайтириш (ошириш) қийматига тўғри пропорционал тарзда ҳисоб-китоб қилинади;\nтаниш белгилари хизмат қиладиган муддат учун - 120 ой (10 йил) бўлган ҳолларда - 10 балл. Хизмат кўрсатиш муддати камайганда (ошганда) 10 баллга камайтириш (ошириш) коэффициенти қўлланилади, у ошириш (камайтириш) қийматига тўғри пропорционал тарзда ҳисоб-китоб қилинади;\nплафон тўлиқ светодиод ёриткичга эга бўлса - 5 балл, светодиод ёриткич бўлмаса, балл берилмайди;\nплафон ясалган материал - конкурс талабларида кўрсатилган материаллардан фойдаланилганда - 6 балл, бошқа материаллар қўлланилганда - 5 балл.\nИштирокчи конкурс таклифларининг якуний баҳоси юқоридаги кўрсаткичлар бўйича балларни қўшиш орқали аниқланади. Агар талабгор бевосита ҳисоблагичлар (таксометрлар) ва таниш белгиларини ишлаб чиқарувчи бўлса, якуний баҳосига 1,5 коэффициент қўлланилади. Таклифлари энг кўп балл тўплаган иштирокчи конкурс танлови ғолиби деб тан олинади.\n23. Танлов натижаларига кўра бир неча иштирокчи тенг баҳоларга сазовор бўлса, ғолиб Комиссия аъзолари томонидан яширин овоз бериш йўли билан аниқланади.\n24. Конкурс танловини ўтказиш учун зарур бўлган шакллар ва йўриқномавий-услубий ҳужжатлар, танлов таклифларининг баҳоси Комиссия ишчи органи томонидан ишлаб чиқилади ва Комиссия томонидан тасдиқланади.\n25. Комиссия конкурс танлови натижаларини баённома шаклида танлов таклифлари солинган конверт очилган санадан сўнг 5 кунгача бўлган муддат ичида расмийлаштиради.\n26. Баённомада қуйидагилар кўрсатилади:\nконкурс танлови иштирокчилари ва уларнинг таклифлари ҳақидаги маълумотлар;\nбарча иштирокчиларнинг танлов таклифлари натижалари;\nконкурс танлови ғолиби.\nБаённома Комиссиянинг барча аъзолари томонидан имзоланади ва Комиссия раиси томонидан тасдиқланади.\nБаённома Комиссия раиси томонидан тасдиқлангач, конкурс танлови иштирокчилари ушбу ҳужжат билан танишиш ҳуқуқига эга.\n27. Баённома имзоланишидан аввал Комиссия ғолибнинг конкурс таклифларининг ҳаққонийлигини текшириб кўришга ҳақли.\nҒолибнинг конкурс таклифларининг ҳаққонийлиги тасдиқланмаса, ғолибдан сўнг энг кўп балл йиққан, конкурс таклифлари ишончлилиги Комиссия томонидан аниқланган навбатдаги иштирокчи ғолиб деб топилади.\n28. Конкурс танловини ўтказиш пайтида юзага келган баҳслар ва мунозаралар қонунчиликда белгиланган тартибда кўриб чиқилади.\n29. Конкурс танлови қуйидаги ҳолларда бўлиб ўтмаган, деб ҳисобланади:\nбелгиланган муддатда танловда иштирок этиш учун талабгорлардан буюртманомалар келиб тушмаган бўлса;\nтанлов ғолиби йўналишсиз такси учун ҳисоблагичлар (таксометрлар) ва таниш белгиларини етказиб беришдан бош тортса.\nКонкурс танловлари такроран ўтказилганда дастлабки конкурс шартлари қайта кўриб чиқилмайди.\n30. Ўзбекистон автомобиль ва дарё транспорти агентлиги ғолиб ҳақидаги маълумотларни оммавий ахборот воситаларида ва агентликнинг веб-сайтида жойлаштириш орқали ташувчиларга йўналишсиз такси учун ҳисоблагичларни (таксометрларни) ва таниш белгиларини етказиб бериш бўйича шартномаларни конкурс танловининг ғолиби билан тузишни тавсия этади.\n31. Ахборотда қуйидаги маълумотлар келтирилган бўлиши керак:\nконкурс танловида иштирок этган иштирокчиларнинг рўйхати;\nҳар бир иштирокчи учун танлов таклифлари;\nиштирокчиларнинг танлов таклифлари баҳоси (ҳар бир иштирокчи томонидан тўпланган баллар сони);\nконкурс танлови ғолиби, ғолиб тўплаган баллар сони.\n32. Комиссия қуйидагилар учун масъул ҳисобланади:\nконкурс танловининг ўтказилишида ва натижаларини аниқлашда очиқлик ва ошкорликни таъминлаш;\nкелиб тушган конкурс таклифларини баҳолашда холислик.\n33. Комиссиянинг ишчи органи келиб тушган барча буюртманомаларнинг тўлиқ ҳисобга олиниши, уларнинг сақланиши, шунингдек маҳфий ахборотларнинг ошкор бўлмаслиги учун масъул ҳисобланади.\n34. Мазкур Низом Ўзбекистон Республикаси Ички ишлар вазирлиги, Давлат солиқ қўмитаси, Монополиядан чиқариш ва рақобатни ривожлантириш давлат қўмитаси, "Ўзстандарт" агентлиги ва Савдо-саноат палатаси билан келишилган.\n"Ўзбекистон Республикаси қонун ҳужжатлари тўплами", 2011 йил, 34-35-сон, 353-модда


Москвада марказий осиёлик фоҳишалар ҳибсга олинди\nМоскванинг Шарқий округида "байналминал" мижозларга жинсий хизмат кўрсатиш билан шуғулланган исловатхона фоҳишалари орасида Ўзбекистон фуқаролари ҳам бор.\n"Россия пойтахтининг Шарқий округи полиция бўлимига Свободний проспектида жойлашган уйлардан бирида фоҳишалар яшайдиган квартира тўғрисида оператив маълумот етиб келди. 20 март куни текшириш давомида бу маълумот тўлиқ ўз тасдиғини топди ва квартирада бир нечта аёл қўлга олинди"¸ дейди Озодлик мухбирига Москва шаҳар Ички ишлар бошқармаси матбуот котиби Анатолий Ластовецкий.\n- Ҳибсга олинганлардан бири – 37 ёшли туркманистонлик аёлнинг ижарага олинган квартирада исловатхона ташкил этганлиги аниқланди. У билан бирга фоҳишалик билан шуғулланиб келаётган 40 ёшли қирғизистонлик ва 35 ёшли ўзбекистонлик аёллар ҳибс этилди, дея маълум қилди Москва полицияси расмийси.\nЛастовецкийнинг айтишича, туркманистонлик аёлга нисбатан РФ Жиноят Кодексининг 241-моддаси 1-қисми юзасидан қўшмачилик ва фоҳишахона ташкил этиш айбловлари асосида жиноий иш қўзғатилди. Фоҳишалик қилаётган Ўзбекистон ва Қирғизистон фуқаролари Россия қонунчилигига биноан маъмурий жазога тортилди.\n- Миграция хизмати маъмурий жазога тортилган аёлларни мамлакатдан чиқариб юборилиши тўғрисида қарор чиқариши мумкин, деди Москва шаҳар Ички ишлар бошқармаси матбуот котиби Анатолий Ластовецкий.\n14 март куни Россиянинг Владивосток шаҳрида исловатхона ташкилотчилари қўлидан 20 ёшли Ўзбекистон ва Украина фуқаролари озод қилингани ҳақида хабар қилинди. Пул, қимматбаҳо буюмлари олиб қўйилгач¸ Южно–Сахалинскда ўз танасини сотишга мажбурланган бу қизлар кейинчалик жиноятчилар томонидан Владивостокка сотиб юборилган.\nВладивостокда қизларни “янги” фоҳишахона ва “янги” хўжайинлар кутиб турган.\nЎтган ой Озодлик радиосига мурожаат қилган ўзбекистонлик қиз ўзининг ватандошлари томонидан айни шундай хизматга мажбурлангани ҳақида ҳикоя қилган эди.


«Ўзбекистон темир йўллари» Деҳқонободда ағдарилган поезд...\n03.05.2019 11:14 0 2548\nҚашқадарёнинг Деҳқонобод туманида «Ўзбекистон темир йўллари»нинг «Деҳқонобод—Бойсун—Қумқўрғон» йўналишида ҳаракатланаётган йўловчи поезди вагонлари рельсдан чиқиб кетгани хабар берилган эди.\n«Ўзбекистон темир йўллари» матбуот хизмати маълумотига кўра, 2019 йил 30 апрель куни соат 21:25 да поезд ҳаракатининг ўнг томонида ер кўчкиси содир бўлган.\nЕр кўчкиси вақтида ушбу участкадан Сариосиё – Тошкент йўналишдаги йўловчи поезди ҳаракатланаётган эди ва поезднинг 3 та вагони харакатдан тўхтаган. Мазкур поезд ишчи-ходимлари (бригадаси) томонидан ўз вақтида амалга оширилган тезкор саъй-ҳаракати туфайли барча йўловчилар поезднинг қолган вагонларига кўчирилган ва жойлаштирилган. Мазкур ҳолатда жабрланганлар йўқ. Барча буюм ва хужжатлар ўз эгаларига етказилган.\nСоат 22:10 да поезд «Деҳқонобод» станциясига етиб борган. У ерда йўловчи поезди тўлиқ техник кўрикдан ўтказилган, шунингдек, йўловчиларни жойлаштириш мақсадида қўшимча иккита вагон уланган. Сариосиё – Тошкент йўналишдаги йўловчи поезди ўз манзилига етиб борган.\nҲозирги вақтда, шикастланган темир йўлнинг устки қисми тўлиқ созланиб, пўлат излари тикланди ва юк ташиш ва йўловчи поездларнинг ҳаракатланиши белгиланган тартибда йўлга қўйилган.\nКўчки содир бўлган ҳудуд «Ўзбекистон темир йўллари» АЖ ходимлари томонидан назоратга олинган.\nЎзбекистон темир йўллари Деҳқонобод\nҲуқуқ 03/11, 19:17


Ислом илм-маданияти, маърифати ва тамаддуни тарихида “Султонул уламо”, “Бойиъул умаро”, яъни “Уламолар султони”, “Амирларни сотувчи” номи билан машҳур бўлган аллома Ал-Изз ибн Абдуссалом шахсияти алоҳида ўрин тутади. Унинг тўлиқ исми шарифи қуйидагича:\nАбу Муҳаммад Изуддин Абдулазиз ибн Абдуссалом ибн Абулқосим ибн Ҳасан ибн Муҳаммад ибн Муҳаззаб Суламий Шофеий Дамашқий бўлиб, ҳижрий 577 сана, милодий 1181 йилда Дамашқда камбағал оилада таваллуд топди. Оиласининг фақирлигидан у ёшлигида кечалари Умавийлар жоме масжидининг шимолий эшиги ёнидаги оҳак хумдонида тунашга мажбур бўлган. Бу ҳақида Имом Субкий отасидан ривоят қилган.\nУнинг масжидда истиқомат қилиши ибодат ва илм олишига сабаб бўлган. Шу вақтда Умавийлар масжидида кўплаб илм ҳалқалари мавжуд бўлиб, дунёнинг турли жойларидан келган талабалар билан доимо гавжум бўлган. Бу тарихий масжидда тафсир, ҳадис, фиқҳ ва бошқа диний ва дунёвий илмлар ўқитиларди. Кўплаб номлари машҳур бўлган уламо ва фақиҳлар бу масжид ҳалқаларида дарс ўтишган. Бўлажак алломанинг биринчи ёд олган китоби Имом Шофеий фиқҳига доир Абу Исҳоқ Шерозий қаламига мансуб “Танбеҳ” китоби бўлди. У шаръий ва арабий илмларни баробар ўқиб-ўрганди. Тафсир, ҳадис, фиқҳ илмларини ва усулларини, луғат, тасаввуф, наҳв, балоғат, ихтилофлар ҳақидаги илмларни замонасининг машҳур имомларидан олди. Ибн Имод Ҳанбалий “Табақоти Шофиия Кубро” китобида шундай ёзади: “Изз Абдуссалом фиқҳ, усул ва арабий илмларда жуда машҳур бўлди. У ўзининг бу соҳадаги тенгдошларидан ўтиб кетди. У тафсир, фиқҳ, ҳадис, олимларнинг турли ихтилофли сўзларини билишда моҳир бўлди ва мужтаҳидлик даражасига етди”.\nАллома Иззуддин ибн Абдуссалом ёшлик ҳаётининг кўп қисмини Дамашқда ўтказди. У кейинчалик илм талабида Бағдодга сафар қилди. У ерда муҳаддислардан ҳадис тинглади. Сўнгра Мисрга борди ва умрининг охиригача Мисрда яшади. У 644 ҳижрий санадан кейин Ҳаж қилиш нияти билан Ҳижоз ўлкасига сафар қилди.\nАллома Иззуддин Ибн Абдуссалом яшаган замонда Фатво чиқариш учун расмий мансаб ва вазифа мавжуд бўлмаган. Биринчи расмий ҳукумат фатволари Усмонийлар давлатида вужудга келди. Олдинги асрларда фатво беришга иқтидорли ва салоҳиятли уламолар ўзларининг билимлари, аҳкомларни тўғри идрок этишларига қараб ўзларича бу вазифани адо этардилар. Имом Иззуддин ибн Абдуссалом Шом диёрида яшаган даврда фатво берган эди. Уни “Шом диёри муфтийси” деб аташарди.\n“Аллоҳ таоло Каломи тафсири” атрофида бўлган фитна сабабидан Шом султони Ашраф Мусо уни бу вазифадан озод этгунга қадар у фатво беришда давом этди.\nШу ҳодисага уч кун ўтар-ўтмас Ҳанафий мазҳаб уламоларининг шайхи Жамолиддин Хусайрий бу ишга аралашди ва султоннинг бу ишини маъқул топмади. Натижада султон ўз фикридан бутунлай қайтиб, уни авф этди ва унга кўплаб ҳадялар юборди. Изз ибн Абдуссалом султон инъомларни қабул қилмади. Натижада алломани шон-шуҳрати атроф ўлкаларда кенг тарқалди.\nАллома Изуддин Абдуссалом турли илму-маърифатларни ўқиб-ўрганиб, ёдлаб, фаҳмлагандан кейин илмнинг шу соҳаларида дарслар айта бошлади. Унинг биринчи айтган дарслари Дамашқда бошланган бўлса, охиргиси умрининг ниҳоясида Қоҳирада бўлди. У Мисрда бўлган вақтда уйида, масжидда ва бошқа кўплаб жойларда илм нурини тарқатди. Ибн Касир шундай дейди: “Талабалар ундан кўп фойда олишди. У Дамашқдаги бир қанча мадрасаларда таълим берди. (Ал-Изз ибн Абдуссалом “Қавоид ал Аҳком” китоби, 2 жуз 220-221 бетлар).\nТарихий манбаларда кўрсатилишича, аллома Иззуддин ибн Абдуссалом мадрасаларда дарс бериш тарихида биринчи бўлиб тафсир илмидан дарс берган. Бу ҳақда Ибн Ибод Ҳанбалий бундай дейди: “У биринчи бўлиб ўз дарсларида тафсирдан дарс берган эди” (“Шузурот заҳаб” китоби, 5 жуз, 302 бет).\nШайх, фақиҳ, Шом муфтийси Изз Абдуссалом 637 ҳижрий санада султон Солиҳ Исмоил томонидан Дамашқдаги Уммавийлар жоме масжидига имом-хатиб этиб тайинланади.\nТарихий манбалар ва уламолар сийрати ҳақидаги кўплаб китобларда зикр қилинишича, аллома, имом Изз Абдуссалом 639 ҳижрий санада Миср диёрига сафар қилади. Миср султони Солиҳ Айюб унинг аллома, адолатли имом эканлигидан яхши хабардор эди. Иттифоқо, унинг Миср диёрига келиши Миср қозиси Шарофуддин Ибн Айнидавланинг вафотига тўғри келади. Миср султони Солиҳ Айюб уни катта тантана ва ҳурмат-эътибор билан кутиб олади ва уни Миср диёрига қозилар қозиси ва ўша замондаги энг катта ва қадимий Амр ибн Ос масжидига хатиб этиб тайинлайди.\nМиср султони Солиҳ Айюб ўз сиёсий ва ҳарбий мавқеини мустаҳкамлаш ниятида қўшинларини кучайтиради ҳамда Ўрта Осиё ва унинг ғарбидан кўплаб турк мамлукларни давлат моли ҳисобига сотиб олади. Уларни чавандозлик, ҳарбий жанговарликларини ошириш ва мустаҳкамлаш руҳида тарбиялайди. Натижада улар Миср султонининг ишончига киришади, ҳатто айримлари Бош қўмондонлик даражасигача етишади. Улардан бири эса султонга ноиб бўлиш шарафига эришади.\nАллома, имом Изз Абдуссалом Султон томонидан Миср диёрига бош қози этиб тайинланган вақтда салтанатни идора этишдаги айрим камчилик ва хатоларни кашф этади. Шулардан бири бошлиқ бўлган амирлар ҳамон қул бўлганликлари эди. Уларни озод этилгани ҳақида бирон бир ҳужжат ва далил мавжуд эмас эди. Шариат ҳукми бўйича улар бошлиқ бўлишлари, ўзларининг хос ва умумий тасарруфотларини амалга ошириш мумкин эмас.\nАллома, имом Изз Абдуссалом уларга қарши қуролли исён қилмади, балки уларнинг олди-сотди ва никоҳланишлари тўғри эмас, деб эълон қилди. Натижада уларнинг ва султонга ноиб бўлган мамлукларнинг манфаатларига зарар етиб, тўхтаб қолди. (Имом Шаароний, Табақот ал Кубро, 1 жуз, 13-14 бетлар). Бу иш мамлук амирларнинг ниҳоятда ғазабини қўзғади, аммо улар ғазабларини босиб Имом Изз Абдуссалом билан келишиш ва бу масалани чиройли йўллар билан ҳал қилишга ҳаракат қилишди. Имом ўз фикрида қатъий турди ва бирдан-бир йўли уларни қул бозорида ким ошди қилиб сотиш, сўнгра уларни озод қилиш орқали бу масала ечилади, деб айтди.\nУлар бу ҳолдан ниҳоят даражада дарғазаб бўлишди, такаббурлик қилишди. Бу хабар Миср султони Солиҳ Айюбга етиб борди. Султон Имом Изз Абдуссаломдан фикридан қайтишини ва ўзига тааллуқли бўлмаган ишга аралашмаслигини сўради. Бу гаплар имомга қаттиқ ботди. У мамлук амирлар унга қарши чиқиб, шариат ҳукми татбиқ этилишига рози эмасликларини англаб, ўзини бош қозилик вазифасидан озод этди ва оиласи билан Қоҳирадан кўчиб кетишини эълон қилиб, дарҳол шаҳардан чиқди. Бу хабар тезда халқ оммасига тарқалди, улар имомнинг ёнини олишди ва имом Қоҳирадан чиқар-чиқмас кўпчилик мусулмонлар, шу жумладан уламолар, тижоратчилар, солиҳ кишилар, ҳатто аёллар ва ёш болалар имомга эргашиб, шаҳардан чиқа бошлашди. Султоннинг яқинларидан бири унга шундай деди: “Салтанатингни сақлаб қол. Шайх кетиб қолса, мулкинг ҳам кетади”.\nМиср султонининг ўзи отига миниб шайх, имом Иззуддин Абдуссаломнинг ортидан етиб борди. Унинг кўнглига йўл топди, рози қилди ва ундан Қоҳирага қайтишни илтимос қилди. Аллома, имом амирларни ким ошди савдосида сотиш ва сўнгра уларни озод қилиш шарти билан шаҳарга қайтди. У билан бирга бўлганларнинг ҳаммаси Қоҳирага қайтишди. (“Шужоат Изз Абдуссалом” номли китоб).\nИмом шаҳарга қайтгандан кейин ким ошди савдоси куни белгиланди ва барча мамлук амирлар бирма-бир ниҳоятда қиммат баҳода сотилди, халқ ҳам бу савдода иштирок этди. Айрим амирларнинг баҳоси жуда кўтарилиб, қимматлашиб, сотиб олиш имкони бўлмаганида, Миср султони Солиҳ Айюб ўзининг хос маблағи эвазига сотиб олди. Савдодан тушган барча маблағни Имом Изз Абдуссалом жамлади. Барча амирлар сотилгандан кейин Султон уларни озод қилди. Шундан сўнг улар ўз вазифа ва хизматларида давом этишди. Имом Изз Абдуссалом йиғилган маблағни мусулмонларнинг умумий манфаатлари йўлига, турли хайрли ишларига сарфлади.\nИбн Субкий шундай ёзади: “Аллоҳ раҳм қилсин ва ундан рози бўлсин! Бирон бир киши шундай иш қилгани эшитилмаган эди (Изз Абдуссаломнинг “Мажоз ал Қуръон” китоби).\nУламолар султони Изз Абдуссалом 660 ҳижрий сана, 1262 милодий йилда 83 ёшда Мисрда вафот этди. Имом Изз Абдуссалом чошгоҳга яқин Қоҳира шаҳридаги Муқаттам тоғи этагидаги Қарофа қабристони яқинидаги кўл тарафга дафн этилди. Унинг жанозасини Миср диёри ва Шом султони Зоҳир Бийбарс ўқиди ва дафн маросимида иштирок этди. Имомнинг жанозасига Миср аҳлининг барча тоифалари, хос ва ом инсонлар, беҳисоб шогирд ва мухлислари иштирок этишди (Табақот Шофиия Кубро китоби, 8 жуз, 212-213 бетлар).\nСултон Зоҳир Бийбарс унинг вафотидан қаттиқ қайғуради ва аллома вафоти ҳукмронлиги вақтида бўлганидан жуда афсусланди. Султон бу ҳақда шундай деди: “Лаа илаҳа иллаллоҳ! Шайхнинг вафоти менинг султонлигим вақтида бўлди-я”.\nАллома жанозасида амирлар, султонга яқин аъёнлар ва аскарлар иштирок этишди. Султоннинг ўзи тобутни кўтаришди ва дафнда ҳозир бўлди (Табақот Шофиия Кубро китоби, 8 жуз, 212-213 бетлар).\nМиср диёрининг барча ўлкаларида, Шомнинг Фурот дарёсигача бўлган барча шаҳарларида Маккаи Мукаррама, Мадинаи Мунаввара, Яманда, Умавийларнинг жоме масжидида ва дунёнинг турли шаҳарларидаги масжидларда алломага ғоибона жаноза ўқилди (Табақот Шофиия Кубро китоби, 8 жуз, 212-213 бетлар).\nАллома, имом Изз Абдуссалом ўзидан бир қанча китоб, рисола ва таснифотлар қолдирган. Аммо бу илмий меросларнинг адади унинг илм ва маърифатига мувофиқ даражада эмас. Шунинг учун ҳам Ёфиъий Яманий буни шундай изоҳлайди: “У китобларидан кўра илми кўп кишилар жумласидан бўлиб ҳисобланади”. Бунинг сабаби аллома, имом Изз Абдуссалом расмий мансаб, халқ хизматида, амру маъруф ва наҳий мункар билан кўпроқ машғул бўлгани билан изоҳланади.\nИмом Изз Абдуссаломдан қолган илмий мерослар жумласига унинг тафсири, ҳадис илмида Имом Муслимнинг саҳиҳларининг мухтасари, Тавҳид илмида “Ал Мулиҳҳа фий эътиқод аҳли ал ҳақ”, “Алфарқ байнал ислом вал иймон”, фиқҳ ва фатвога доир “Алғол фи ихтисор ал ниҳоя” (5 жуз), “Мақосид ас солаҳ”, “Мақосид ас савм”, “Маносик ал ҳаж”, “Алфатвойи ал Мисрия”, усул фиқҳга доир “Қавоъид ал аҳком фи масолиҳ ал аном”, “Ал Имом фи баёни адиллатил аҳком”, одоб-ахлоқ, таълим ва тарбия, тасаввуф ва зуҳдга доир “Шажаратул маориф вал аҳвол ва солиҳ алақвол ва ал аъмол”, “Мақосид ар риоя ли ҳуқуқиллаҳ”, “Масоил ат тариқа фи илмил ҳақиқа” каби китоблари шулар жумласидандир.\nДругие материалы в этой категории: « Сўнаётган юлдуз\tНишонга урилган гаплар: “Қаттиқ шамол эсиб, бўрон бўлаётганда ёнимда турмаган кишига Қуёш чиққанда эҳтиёжим тушмайди” »


ЎзА - Регистон дунё халқларини ҳайратлантирган мўъжиза\n18.08.2018 13:20 Чоп этиш версияси\nРегистон дунё халқларини ҳайратлантирган мўъжиза\nЎзбекистон Президенти ҳамроҳлигида Регистон мажмуасига ташриф буюрган Тожикистон Президенти мазкур мажмуа нафақат Самарқанднинг юраги, балки бутун дунё халқларининг ҳайрат ва ҳавасини уйғотадиган мўъжиза эканини таъкидлади.\nТожикистон Президентига мажмуадаги уч муҳташам обида – Мирзо Улуғбек, Шердор ва Тиллакори мадрасаларининг бунёд этилиш тарихи ва уларни асраб-авайлаш борасида олиб борилаётган ишлар ҳақида маълумот берилди.\nБуюк соҳибқирон Амир Темурнинг набираси, шоҳ ва султон Мирзо Улуғбек томонидан XV асрда бунёд этилган мадрасада Қозизода Румий, Али Қушчи сингари олимлар дунёнинг турли минтақаларидан келган толиби илмларга сабоқ берган. Шу жиҳатдан бугунги кунда юртимиздаги олий таълим тизими асослари Мирзо Улуғбек мадрасаси билан боғланиши бежиз эмас. Айни пайтда мазкур тарихий иншоотда халқаро конференциялар, турли нуфузли кўргазмалар ўтказилмоқда.\nXVII асрда Самарқанд шаҳар ҳокими Ялангтўш Баҳодир Мирзо Улуғбек мадрасасига монанд Шердор ва Тиллакори мадрасаларини бунёд этган.\n1997 йилдан буён Регистон дунё санъат аҳлининг катта саҳнасига айланмоқда. Бу ерда ҳар икки йилда “Шарқ тароналари” халқаро мусиқа фестивали ўтказилмоқда. Ушбу нуфузли мусиқа анжуманида тожикистонлик санъаткорлар мунтазам иштирок этиб келмоқда.\nТожикистон раҳбари бу ерда намойиш этилган миллий ҳунармандлик маҳсулотлари кўргазмасини томоша қилди. Уста ва ҳунармандлар ишини кузатиб, уларнинг меҳнатига юксак баҳо берди.\nШавкат Мирзиёев ва Эмомали Раҳмон Регистон майдонида эсдалик учун суратга тушдилар.\nОлий мартабали меҳмон давлатимиз раҳбари ҳамроҳлигида буюк соҳибқирон Амир Темур мақбарасини зиёрат қилди.\nУ. Асроров, Ғ. Ҳасанов, ЎзА


21:12 / 02.08.2014 | Islam1435 | 3169\nБир биродаримиз сизга савол йўллашган экан. Мазмуни қуйидагича: “Оилада фақат мен намоз ўқийман, қолганлар ўқимайди, қиёматда мен ҳам сўраламанми?” деган саволларига – “Ҳа, сиз ҳам сўраласиз” дегансиз. Менда ҳам савол сал шунга ўхшашроқ. Ҳазрат авваламбор сиздан узр сўрайман, саволим сал ўхшашроқ бўлгани учун. Юртимдан олисроқда яшайман, аёлим билан бирга. Оиламда мен намоз ўқийман, аёлим эса ўқимайди. Аёлимни намозга роса даҳват қиламан, бир ўқишни бошлаганди кейин яна ўқимай қўйди. Қанча уринсам ҳам, самара бермаяпти. Намоз ўқимаганлиги учун қиёматда сўралишимни ҳам билдим. Лекин мени бир савол қийнайди. Савол: 1. Шу аёлим намоз ўқимаганлиги учун мен гуноҳкор бўламанми? 2. Ёки намоз ўқимайдиган жуфт ҳалол билан яшамаслик яҳни ажрашган яхшироқми? Ёрдамингизга муҳтожман. Ноўрин савол берганим учун узр сўрайман. Жавобингиз учун олдиндан раҳмат.\n- Исломда оила бошлиғи бўлиш улкан шараф ҳисобланиши билан бир вақтда, буюк масъулият ҳамдир. Эркак киши ўз оиласидаги барча аҳли байтга масъулдир. Масъул бўлганда ҳам, моддий-маънавий, руҳий-тарбиявий, дунёвий-ухровий – ҳамма-ҳамма томонлама масъулдир. У ўз аҳли байтини: хотини, бола-чақасини тўйдириб, кийдириш, уй-жой билан таъминлаш, таълим-тарбияли қилиш, ахлоқли-одобли қилиш, Аллоҳнинг йўлида юрадиган инсон қилиш, тинч-омонликларини таъминлаш ва шунга ўхшаш барча ишларда масъулдир. Шу боис эр хотинининг шариат кўрсатмаларига амал қилишидан масъулдир. Албатта, асосий масъулят аёлнинг ўзида. Аммо эр уни тўғри йўлга солиши керак. Ажраш охирги чора. Сиз унга намоз ҳақидаги маълумотларни тақдим қилинг.


Туркманистонда аҳоли «Sputnik V» билан эмланаётгани маълум бўлди\n14:55, 23.02.2021 124\nТуркманистонда аҳолини COVID-19 га қарши «Sputnik V» вакцинаси билан эмлаш ишлари олиб борилмоқда. Ушбу жараён жорий йилнинг февраль ойида бошланган.\nРасман коронавирус билан касалланиш ҳолатлари мавжуд бўлмаган мамлакат ўтган ойда бир вақтнинг ўзида иккита рус вакцинасини рўйхатдан ўтказган ва эмлашни бошлаган.\nТуркманистон расмийлари ва давлат оммавий ахборот воситалари эмлаш бошлангани ҳақида хабар бермаган. Бироқ «Хроника Туркменистана» нашрига кўра, шу кунларда Ашхободда соғлиқни сақлаш ва ҳуқуқни муҳофаза қилиш органлари ходимлари COVID-19 га қарши «Sputnik V» вакцинаси билан эмланмоқда.\nЮқумли касалликларнинг олдини олиш ва даволаш маркази ва C. А. Ниёзов номидаги тиббий маслаҳат марказининг деярли барча ходимлари эмланиб бўлган. Қолган фуқароларни эмлаш эса март ойидан бошланиши кутилмоқда.\nМаълумотларга кўра, биринчи эмлаш бепул, иккинчиси эса ишлайдиган одамлар учун пуллик бўлади. Сув хўжалиги давлат қўмитаси ходимларидан, шунингдек энергия таъминоти, автомобиль транспорти ва отчилик ишчиларидан эмлаш учун 200 манат (602 минг сўм) йиғилади.


Дунë, 10 феврал 2011\n25 январ 2020, Тошкент вақти: 18:51\nпайшанба 10 феврал 2011\nМисрда оммавий намойишлар давом этмоқда\nМиллионлаб мисрликлар президент Ҳусни Муборакнинг дарҳол истеъфога чиқиши талаби билан “Ҳайдалиш куни” номи остида 4 феврал куни мамлакат бўйлаб ўтказилаётган намойишларга қўшилди.\nМисрда намойишлар авж олди\n4 феврал куни Қоҳирадаги Таҳрир майдонида 100 минглаган одам Жума намозини ўқиди. Улар бу кунни “ҳайдалиш куни” деб атадилар. Муборак АҚШ телеканалларидан бирига берган интервюсида кетишга тайëр эканлигини, аммо унинг кетиши Мисрга тартибсизликлар олиб келиши мумкинлигидан хавотирда эканлигини айтди.\nЧехияда Ўзбекистон фуқароси бир умрга қамалди\nЧехия Олий Суди ўзбекистонлик Соҳиббек Йўлдошбоевга нисбатан фоҳиша аёлни ўлдирганлик айби бўйича чиқарилган умрбод қамоқ ҳукмини ўз кучида қолдирди. У билан бир қаторда судланган яна уч нафар ўзбекистонлик эса 19 йилдан 25 йилгача озодликдан маҳрум этилди.\nМиср мухолифати "ҳайдалиш куни" намойишларини ўтказмоқда\nМисрда президент Ҳусни Муборак истеъфосини талаб этаётган мухолиф гуруҳлар бугун мамлакат бўйлаб энг йирик норозилик намойишини бошлади. Мухолифат бугунги тадбирнинг Муборак учун ҳайдалиш куни бўлишига умид қилмоқда.\nТаҳрир майдонида тўқнашувлар давом этмоқда\nМиср президенти Ҳусни Муборак истеъфоси талаби билан Қоҳиранинг марказий хиëбонида 10 кундан бери намойиш ўтказаётган мухолифат тарафдорлари ва муборакпарастлар ўртасида 3 феврал куни яна тўқнашувлар юз берди. Бир кун олдин томонлар бир-бирин тошбўрон қилгани оқибатида беш киши нобуд бўлгани, юзлаб одам жароҳатланган эди.\nНамойишчилар Қоҳира марказини тарк этмаяпти\nЧоршанба кунги зўравонликлардан кейин ҳам президент Муборак истеъфосини талаб этаётган намойишчилар Қоҳира марказида қолишмоқда. "Таҳрир" майдонидаги кечаги тўқнашувлар оқибатида уч киши ҳалок бўлди, мингга яқин одам жароҳатланди.\nТаҳрир майдони тўқнашувлар марказига айланди\nҲусни Муборак истеъфоси талаби билан Қоҳиранинг марказий хиëбонига икки миллионга яқин одам йиғилгани эртасига айни майдонга Муборак тарафдорлари кириб келди ва намойишчилар ўртасида даҳанаки жанг бошланишига сабаб бўлди.